[pic] | KUMMISSJONI TAL-KOMUNITAJIET EWROPEJ | Brussel 12.9.2006 KUMM(2006) 456 finali/2 2006/0167 (ACC) CORRIGENDUM Absence de l’acronyme.Annule et remplace la page de couverture et la première page de l’acte du document COM(2006) 456 final, du 10.8.2006. Cette correction concerne toutes les versions linguistiques. Proposta għal DEĊIŻJONI TAL-KUNSILL dwar l-applikazzjoni ta’ ċerti linjigwida fil-qasam tal-krediti ta’ esportazzjoni b’sussidju uffiċjali (preżentata mill-Kummissjoni) MEMORANDUM TA’ SPJEGAZZJONI KUNTEST TAL-PROPOSTA | 110 | Raġunijiet għall-proposta u l-għanijiet tagħha Il-Komunità hija Parteċipant fil-Ftehim dwar Il-Linjigwida għall-Krediti ta’ Esportazzjoni b'Sussidju Uffiċjali (“il-Ftehim”) milħuq fi ħdan il-qafas ta’ l-OECD. Il-Ftehim minn dejjem kien inkorporat fil-liġi tal-Komunità permezz ta’ Deċiżjoni tal-Kunsill. Il-verżjoni attwali tal-Ftehim applikabbli fil-Komunità hija d-Deċiżjoni (2001/76/KE) tat-22 ta’ Diċembru 2000, li kienet emendata bid-Deċiżjoni tal-Kunsill tat-22 ta’ Lulju fir-rigward tal-krediti ta’ esportazzjoni għall-vapuri (2002/634/KE). Id-Deċiżjoni 2001/76/KE hija ssupplimentata bid-Deċiżjoni (2001/77/KE) tat-22 ta’ Diċembru 2000 li tistabbilixxi regoli speċifiċi dwar il-krediti ta’ esportazzjoni għall-finanzjament ta’ proġetti. Fl-2004, il-Ftehim ġie mmodifikat sabiex jiġi emendat u ssimplifikat it-test skond it-tliet għanijiet wiesa’, jiġifieri biex titjieb il-faċilità ta’ l-użu, titjieb il-konsistenza dwar l-obbligi rilevanti tad-WTO u tidħol aktar trasparenza fir-rigward tan-non Parteċipanti. Saru wkoll modifiki fl-2005, b’mod partikolari, dispożizzjonijiet applikabbli għall-modalitajiet ta’ ħlas lura, operazzjonijiet ta’ finanzjament ta’ proġetti u proġetti fis-setturi ta' l-enerġija u l-ilma li jiġġeddu. It-test modifikat daħal fis-seħħ fil-bidu ta’ Diċembru 2005 u issa huwa t-test li jorbot applikabbli għall-krediti ta’ esportazzjoni b’sussidju uffiċjali. Il-Kummissjoni għalhekk titlob lill-Kunsill jadotta deċiżjoni ġdida li tapprova t-test modifikat tal-Ftehim sabiex tiġi żgurata l-applikazzjoni tiegħu fil-liġi tal-Komunità. | 120 | Kuntest ġenerali L-għan ewlieni tal-Ftehim dwar il-linjigwida għall-krediti ta’ esportazzjoni b’sussidju uffiċjali huwa li r-rwol tal-gvernijiet fil-krediti ta’ esportazzjoni jkun irregolat, sabiex l-esportazzjonijiet jirriflettu l-kwalità u l-prezzijiet aktar milli l-iżjed kondizzjonijiet ta’ vantaġġ b’sussidju pubbliku, u b’hekk jiġu stabbiliti kondizzjonijiet indaqs ta’ kompetizzjoni fost l-esportaturi. Il-Ftehim jillimita t-termini u l-kondizzjonijiet tal-krediti għall-esportazzjoni li jibbenefikaw minn sussidju uffiċjali. Dawn il-limiti jinkludu r-rati minimi tal-primjum, il-ħlas minimu fi flus li għandu jsir malli jingħata l-kreditu jew qabel, iż-żmien massimu għall-ħlas u r-rati minimi ta’ imgħax li jibbenefikaw minn sussidju uffiċjali ta’ finanzjament. Hemm ukoll restrizzjonijiet fuq id-dispożizzjonijiet dwar għajnuna b’irbiet u obbligi ta’ trasparenza għall-għanuna mingħajr irbiet relatata mal-kummerċ. Fl-aħħar nett, il-Ftehim jinkludi proċeduri dwar notifikazzjoni minnufih u bil-quddiem, konsultazzjoni, u skambju ta’ informazzjoni u reviżjoni. Il-Kummissjoni tqies li l-Ftehim jikkostitwixxi dixxiplina internazzjonali effettiva li permezz tagħha jiġu evitati s-sussidji. Il-Ftehim għen biex ma jkunx hemm tgħawwiġ ta’ kompetizzjoni marbut mal-krediti għall-esportazzjoni b’sussidju uffiċjali. Dan jiġi aġġornat kull tant żmien permezz ta’ negozjati milħuqa b’kunsens ġewwa l-qafas ta’ l-OECD. Id-deċiżjonijiet tal-Kunsill attwali jeħtieġu aġġornament biex juru l-aktar verżjoni riċenti tal-Ftehim, jiġifieri d-dokument OECD TD/PG(2005)38/FINALI tal-5 ta’ Diċembru 2005. | 130 | Dispożizzjonijiet eżistenti fil-qasam tal-proposta Il-Parteċipanti fil-Ftehim iddeċidew li jemendaw u jissimplifikaw il-Ftehim fl-2004 u l-2005. Il-verżjoni modifikata hija issa t-test li jorbot applikabbli għall-krediti ta’ esportazzjoni b’sussidju uffiċjali minn Diċembru ta’ l-2005. Id-Deċiżjoni 2001/76/KE għandha għalhekk tinbidel b’din id-Deċiżjoni bit-test ikkonsolidat u mmodifikat tal-Ftehim fl-Anness tagħha u d-Deċiżjonijiet 2001/77/KE u 2002/634/KE għandhom jiġu rrevokati. | 140 | Konsistenza mal-politika u l-għanijiet l-oħra ta' l-Unjoni Il-proposta hija ta’ natura teknika ħafna u tittratta biss dwar regoli ta’ finanzi/assikurazzjoni applikabbli għall-krediti ta’ esportazzjoni b’sussidju uffiċjali koperti bil-Ftehim OECD. Hija koerenti mal-politika u l-għanijiet ta’ l-Unjoni u ma għandha l-ebda impatt dirett fuq id-drittijiet fondamentali. | KONSULTAZZJONI MAL-PARTIJIET INTERESSATI U VALUTAZZJONI TA’ L-IMPATT | Konsultazzjoni mal-partijiet interessati | 219 | Il-konsultazzjoni mal-partijiet interessati u n-negozjati diġà seħħu matul in-negozjati li wasslu għall-adozzjoni ta’ din il-verżjoni l-ġdida tal-Ftehim. | Ġbir u użu ta’ għarfien espert | 221 | Oqsma xjentifiċi/ta’ għarfien ikkonċernati finanzi/assikurazzjoni/kummerċ internazzjonali | 222 | Metodoloġija użata Negozjar | 223 | Għaqdiet/esperti prinċipali kkonsultati OECD | 2249 | Taqsira ta’ pariri li waslu u li ntużaw L-eżistenza ta’ riskji potenzjalment serji b’konsegwenzi irreversibbli ma ssemmitx. | 225 | Mhux rilevanti. It-test tal-KE juri eżatt il-kunsens milħuq mill-esperti fil-livell OECD. | 226 | Mezzi użati biex il-parir espert ikun disponibbli għall-pubbliku It-test sħiħ tal-Ftehim huwa disponibbli fuq il-Websajt ta’ l-OECD apposta għall-krediti ta’ esportazzjoni: http://webdomino1.oecd.org/olis/2005doc.nsf/Linkto/td-pg(2005)38-final | 230 | Valutazzjoni ta’ l-impatt Mhux rilevanti (impatt limitat ħafna peress li t-tibdil huwa żgħir imqabbel mal-verżjoni ta’ qabel). | ELEMENTI LEGALI TAL-PROPOSTA | 305 | Taqsira ta’ l-azzjoni proposta Il-Kummissjoni titlob lill-Kunsill jadotta l-abbozz tad-deċiżjoni li tapprova t-test modifikat tal-Ftehim u li jiżgura l-applikazzjoni tiegħu fil-liġi tal-Komunità. Il-linjigwida li jinsabu fil-Ftehim anness ma’ din id-Deċiżjoni għandhom japplikaw fil-Komunità. Id-Deċiżjoni 2001/76/KE u l-Anness tagħha jinbidlu b’din id-Deċiżjoni u l-Anness tagħha. Id-Deċiżjonijiet 2001/77/KE u 2002/634/KE huma rrevokati. | 310 | Bażi legali L-Artikolu 133 tat-Trattat li jistabbilixxi l-Komunità Ewropea. | 329 | Prinċipju ta’ Sussidjarjetà Il-proposta taqa’ taħt il-kompetenza esklużiva tal-Komunità. Il-prinċipju ta’ sussidjarjetà għalhekk ma japplikax. | Prinċipju ta’ proporzjonalità Il-proposta hija konformi mal-prinċipju ta’ proporzjonalità għar-raġuni(jiet) li ġejja(in). | Il-Ftehim għen biex ma jkunx hemm tgħawwiġ ta’ kompetizzjoni marbut ma’ krediti għall-esportazzjoni b’sussidju uffiċjali. Dan jiġi aġġornat kull tant żmien permezz ta’ negozjati milħuqa b’kunsens fil-livell ta’ l-OECD. Id-deċiżjonijiet attwali tal-Kunsill jeħtieġu aġġornament biex juru l-aktar verżjoni reċenti tal-Ftehim, jiġifieri id-dokument OECD TD/PG(2005)38/FINALI tal-5 ta’ Diċembru 2005. Iż-żewġ testi huma kważi identiċi. L-abbozz tad-deċiżjoni li tapprova t-test tal-Ftehim modifikat tiżgura sempliċement l-applikazzjoni tiegħu fil-liġi tal-Komunità. | 332 | L-impatt huwa l-istess bħal tal-Ftehim, li diġà ntlaqa’ b’kunsens fl-OECD mill-Komunità u l-Istati Membri tagħna. M’għandu l-ebda impatt dirett f’livelli oħra. | Għażla ta’ strumenti | 341 | Strumenti proposti: oħrajn. | 342 | Mezzi oħra ma jkunux addattati għar-raġuni(ijiet) li ġejja(in). L-istrument li ntuża s’issa biex jiġi implimentat il-Ftehim fil-liġi tal-Komunità hija d-Deċiżjoni tal-Kunsill. | IMPLIKAZZJONI BAġITARJA | 409 | Il-proposta ma għandhiex implikazzjoni għall-baġit tal-Komunità. | INFORMAZZJONI SUPPLIMENTARI | 510 | Simplifikazzjoni | 511 | Il-proposta tipprovdi għas-simplifikazzjoni tal-leġiżlazzjoni. | 512 | Id-deċiżjoni tal-Kunsill proposta taġġorna u tissostitwixxi ż-żewġ deċiżjonijiet ta’ qabel. | 520 | Revoka tal-leġiżlazzjoni eżistenti L-adozzjoni tal-proposta se twassal għar-revoka tal-leġiżlazzjoni eżistenti. | 1. 2006/0167 (ACC) Proposta għal DEĊIŻJONI TAL-KUNSILL dwar l-applikazzjoni ta’ ċerti linjigwida fil-qasam tal-krediti ta’ esportazzjoni b’sussidju uffiċjali IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133 tiegħu, Wara li kkunsidra l-proposta mill-Kummissjoni, Billi: (1) Il-Komunità hija parti fil-Ftehim dwar Il-Linjigwida għall-Krediti ta’ Esportazzjoni b’Sussidju Uffiċjali milħuq ġewwa l-OECD, minn issa msemmi bħala ‘il-Ftehim’. (2) Permezz tad-Deċiżjoni tal-Kunsill 2001/76/KE tat-22 ta’ Diċembru 2000 li tissostiwixxi d-Deċiżjoni ta’ l-4 ta’ April 1978 dwar l-applikazzjoni ta’ ċerti linjigwida fil-qasam tal-krediti ta’ esportazzjoni b’sussidju uffiċjali[1] u tad-Deċiżjoni tal-Kunsill 2001/77/KE tat-22 ta’ Diċembru dwar l-applikazzjoni tal-prinċipji ta’ ftehim qafas dwar il-finanzjament ta’ proġetti fil-qasam tal-krediti ta’ esportazzjoni b’sussidju uffiċjali[2], il-linjigwida li jinsabu fil-Ftehim u r-regoli speċifiċi għall-finanzjament ta’ proġetti japplikaw fil-Komunità. (3) Il-parteċipanti fil-Ftehim iddeċidew li jemendaw u jissimplifikaw il-Ftehim. It-tibdil approvat minnhom ikopri t-titjib fil-faċilità ta’ l-użu, it-tisħiħ tal-konsistenza fl-obbligi internazzjonali rilevanti u l-kisba ta’ aktar trasparenza, b’mod partikolari fir-rigward tan-nonparteċipanti. Barra minn hekk, il-parteċipanti fil-Ftehim iddeċidew ukoll li jinkorporaw fit-test tal-Ftehim ir-regoli dwar il-finanzjament ta’ proġetti li ddaħħlu bid-Deċiżjoni 2001/77/KE, u r-regoli dwar krediti ta’ esportazzjoni għall-vapuri, li ddaħħlu bid-Deċiżjoni tal-Kunsill 2002/634/KE[3] tat-22 ta' Lulju 2002 li temenda d-Deeċiżjoni 2001/76/KE. (4) Id-Deċiżjoni 2001/76/KE għandha għalhekk tiġi rrevokata u flokha tidħol din id-Deċiżjoni bit-test ikkonsolidat u mmodifikat tal-Ftehim mehmuż magħha bħala Anness u d-Deċiżjoni 2001/77/KE għandha tiġi revokata. ADOTTA DIN ID-DEĊIŻJONI: Artikolu 1 Il-linjigwida li jinsabu fil-Ftehim dwar Il-Linjigwida dwar Krediti ta’ Esportazzjoni b’Sussidju Uffiċjali għandhom japplikaw fil-Komunità. It-test tal-Ftehim huwa mehmuż bħala Anness ma’ din id-Deċiżjoni. Artikolu 2 Id-Deċiżjonijiet 2001/76/KE u 2001/77/KE huma b’dan revokati. Artikolu 3 Din id-Deċiżjoni hija indirizzata lill-Istati Membri. Magħmula fi Brussell, Għall-Kunsill Il-President L-ANNESS ARRANĠAMENT GĦAL KREDITI TA’ L-ESPORTAZZJONI UFFIĊJALMENT APPOĠĠJATI WERREJ KAPITOLU I: ID-DISPOŻIZZJONIJIET ĠENERALI 12 1. IL-FINI 12 2. L-ISTATUS 12 3. IL-PARTEĊIPAZZJONI 12 4. L-INFORMAZZJONI DISPONIBBLI GĦAN-NON-PARTEĊIPANTI 12 5. L-AMBITU TA’ L-APPLIKAZZJONI 13 6. IL-FTEHIMIET SETTORJALI 13 7. IL-FINANZI TAL-PROĠETT 14 8. L-IRTIRAR 14 9. IL-MONITORAĠĠ 14 KAPITOLU II: IT-TERMINI U L-KONDIZZJONIJIET FINANZJARJI GĦALL-KREDITI TA’ L-ESPORTAZZJONI 15 10. IL-ĦLAS PARZJALI, L-APPOĠĠ MASSIMU UFFIĊJALI U L-ISPEJJEŻ LOKALI 15 11. IL-KLASSIFIKAZZJONI TAL-PAJJIŻI GĦAT-TERMINI MASSIMI TA’ ĦLAS LURA 16 12. IT-TERMINI MASSIMI TA’ ĦLAS LURA 16 13. IT-TERMINI TA’ ĦLAS LURA GĦAL IMPJANT TA’ L-ENERĠIJA NON-NUKLEARI 17 14. IL-ĦLAS LURA TAL-KAPITAL U L-ĦLAS TA’ L-IMGĦAX 17 15. IR-RATI TA’ L-IMGĦAX, IR-RATI TAL-PRIMJUM U L-ĦLASIJIET L-OĦRA 18 16. IL-PERJODU TA’ VALIDITÀ GĦALL-KREDITI TA’ L-ESPORTAZZJONI 19 17. AZZJONI BIEX IKUN EVITAT JEW IMMINIMIZZAT IT-TELF 19 18. L-ALLINJAMENT 19 19. IR-RATI MINIMI FFISSATI TA’ L-IMGĦAX TAĦT APPOĠĠ UFFIĊJALI GĦALL-FINANZJAMENT 19 20. IL-KOSTRUZZJONI TAR-RRIK 20 21. IL-VALIDITÀ TAR-RRIK 20 22. L-APPLIKAZZJONI TAR-RRIK 21 23. IL-PRIMJUM GĦAR-RISKJU TA’ KREDITU 21 24. IR-RATI MINIMI TAL-PRIMJUM GĦAR-RISKJU TA’ KREDITU TAL-PAJJIŻ U DAK SOVRAN 21 25. IL-KLASSIFIKAZZJONI TAR-RISKJU TAL-PAJJIŻ 23 26. IL-KLASSIFIKAZZJONI TA’ L-ISTITUZZJONIJIET MULTILATERALI U REĠJONALI 24 27. IL-PERĊENTWALI U L-KWALITÀ TAL-KOPERTURA UFFIĊJALI TAL-KREDITU TA’ L-ESPORTAZZJONI 25 28. L-ESKLUŻJONI TA’ ELEMENTI MAGĦŻULA TAR-RISKJU TAL-PAJJIŻ U TA’ TEKNIKI MAGĦŻULA TAL-MITIGAZZJONI TAR-RISKJU TAL-PAJJIŻ 25 29. IR-REVIŻJONI TAL-VALIDITÀ TAR-RATI MINIMI TAL-PRIMJUM GĦAR-RISKJU TA’ KREDITU TAL-PAJJIŻ U GĦAR-RISKJU TA’ KREDITU SOVRAN 27 KAPITOLU III: ID-DISPOŻIZZJONIJIET GĦALL-GĦAJNUNA MARBUTA 28 30. IL-PRINĊIPJI ĠENERALI 28 31. IL-FOROM TA’ L-GĦAJNUNA MARBUTA 28 32. IL-FINANZJAMENT ASSOĊJAT 29 33. L-ELIĠIBILITÀ TA’ PAJJIŻ GĦALL-GĦAJNUNA MARBUTA 30 34. L-ELIĠIBILITÀ TAL-PROĠETT 31 35. IL-LIVELL MINIMU TA’ KONĊESSJONALITÀ 32 36. L-EŻENZJONIJIET MILL-ELIĠIBILITÀ TAL-PAJJIŻ JEW TAL-PROĠETT GĦALL-GĦAJNUNA MARBUTA 32 37. IL-KALKULAZZJONI TAL-LIVELL TA’ KONĊESSJONALITÀ TA’ L-GĦAJNUNA MARBUTA 33 38. IL-PERJODU TA’ VALIDITÀ GĦALL-GĦAJNUNA MARBUTA 34 39. L-ALLINJAMENT 35 KAPITOLU IV: IL-PROċEDURI 36 TAQSIMA 1: IL-PROĊEDURI KOMUNI GĦALL-KREDITI TA’ L-ESPORTAZZJONI U GĦALL-GĦAJNUNA RELATATA MAL-KUMMERĊ 36 40. IN-NOTIFIKI 36 41. L-INFORMAZZJONI DWAR L-APPOĠĠ UFFIĊJALI 36 42. IL-PROĊEDURI GĦALL-ALLINJAMENT 36 43. IL-KONSULTAZZJONIJIET SPEĊJALI 37 TAQSIMA 2: IL-PROĊEDURI GĦALL-KREDITI TA’ L-ESPORTAZZJONI 37 44. IN-NOTIFIKA MINN QABEL B’DISKUSSJONI 37 45. IN-NOTIFIKA MINN QABEL MINGĦAJR DISKUSSJONI 38 TAQSIMA 3: IL-PROĊEDURI GĦALL-GĦAJNUNA RELATA MAL-KUMMERĊ 38 46. IN-NOTIFIKA MINN QABEL 38 47. IN-NOTIFIKA FIL-PRONT 39 TAQSIMA 4: IL-PROĊEDURI TA’ KONSULTAZZJONI GĦALL-GĦAJNUNA MARBUTA 39 48. IL-FINI TAL-KONSULTAZZJONIJIET 39 49. L-AMBITU TA’ U Ż-ŻMIEN MAGĦŻUL GĦALL-KONSULTAZZJONIJIET 39 50. IR-RIŻULTAT TAL-KONSULTAZZJONIJIET 40 TAQSIMA 5: L-ISKAMBJU TA’ L-INFORMAZZJONI GĦALL-KREDITI TA’ L-ESPORTAZZJONI U GĦALL-GĦAJNUNA RELATATA MAL-KUMMERĊ 41 51. IL-PUNTI TA’ KUNTATT 41 52. L-AMBITU TAL-MISTOQSIJIET 41 53. L-AMBITU TAR-RISPOSTI 41 54. IL-KONSULTAZZJONIJIET WIĊĊIMBWIĊĊ 42 55. IL-PROĊEDURI U L-FORMAT TAL-LINJI KOMUNI 42 56. IR-REAZZJONIJIET GĦALL-PROPOSTI GĦAL LINJI KOMUNI 43 57. L-AĊĊETTAZZJONI TAL-LINJI KOMUNI 43 58. IN-NUQQAS TA’ FTEHIM DWAR IL-LINJI KOMUNI 43 59. ID-DATA EFFETTIVA TAL-LINJA KOMUNI 44 60. IL-VALIDITÀ TAL-LINJI KOMUNI 44 TAQSIMA 6: ID-DISPOŻIZZJONIJIET OPERATTIVI GĦALL-KOMUNIKAZZJONI TAR-RATI MINIMI TA’ L-IMGĦAX (IR-RRIK) 44 61. IL-KOMUNIKAZZJONI TAR-RATI MINIMI TA’ L-IMGĦAX 44 62. ID-DATA EFFETTIVA GĦALL-APPLIKAZZJONI TAR-RATI TA’ L-IMGĦAX 45 63. IL-BIDLIET IMMEDJATI FIR-RATI TA’ L-IMGĦAX 45 TAQSIMA 7: IR-REVIŻJONIJIET 45 64. IR-REVIŻJONI REGOLARI TA’ L-ARRANĠAMENT 45 65. IR-REVIŻJONI TAR-RATI MINIMI TA’ L-IMGĦAX 45 66. IR-REVIŻJONI TAR-RATI MINIMI TAL-PRIMJUM U KWISTJONIJIET RELATATI 45 L-ANNESS I: IL-FTEHIM SETTORJALI DWAR IL-KREDITI TA’ L-ESPORTAZZJONIGĦALL-BASTIMENTI 47 L-ANNESS II: IL-FTEHIM SETTORJALI DWAR IL-KREDITI TA’ L-ESPORTAZZJONIGĦAL IMPJANT TA’ L-ENERĠIJA NUKLEARI 52 L-ANNESS III: IL-FTEHIM SETTORJALI DWAR IL-KREDITI TA’ L-ESPORTAZZJONIGĦALL-INĠENJI TA’ L-ARJU ĊIVILI 57 L-ANNESS IV: IL-FTEHIM SETTORJALI DWAR IL-KREDITI TA’ L-ESPORTAZZJONI, IL-PROĠETTI TA’ L-ENERĠIJI RINOVABBLI U TA’ L-ILMA, FIS-SEĦĦ GĦAL PERJODU TA’ PROVA SAT-30 TA’ ĠUNJU 2007 76 L-ANNESS V: L-INFORMAZZJONI LI GĦANDHA TKUN PROVDUTA GĦAN-NOTIFIKI 79 L-ANNESS VI: IL-KALKULAZZJONI TAR-RATI MINIMI TAL-PRIMJUM 86 L-ANNESS VII: IL-KRITERJI U L-KONDIZZJONIJIET LI JIREGOLAW L-APPLIKAZZJONI TAL-KLASSIFIKAZZJONI TAR-RISKJU TAL-PAJJIŻ LI TIRRIFLETTI L-GARANTI TA’ PAJJIŻ TERZ JEW ISTITUZZJONI MULTILATERALI JEW REĠJONALI 88 L-ANNESS VIII: IL-KRITERJI U L-KONDIZZJONIJIET LI JIRREGOLAW L-APPLIKAZZJONI TAL-MITIGAZZJONI/TA’ L-ESKLUŻJONI TAR-RISKJU TAL-PAJJIŻ FIL-KALKULAZZJONI TAR-RATI MINIMI TAL-PRIMJUM 91 L-ANNESS IX: IL-LISTA TA’ KONTROLL TAL-KWALITÀ TA’ L-IŻVILUPP 101 L-ANNESS X: IT-TERMINI U L-KONDIZZJONIJIET APPLIKABBLI GĦAT-TRANSAZZJONIJIET TA’ PROĠETT TAL-FINANZI 103 L-ANNESS XI: IL-LISTA TAD-DEFINIZZJONIJIET 107 KAPITOLU I: ID-DISPOŻIZZJONIJIET ĠENERALI 1. IL-FINI a) Il-fini ewlieni ta’ l-Arranġament dwar il-Krediti ta’ l-esportazzjoni uffiċjalment appoġġjati, li fid-dokument kollu se jissejjaħ l-Arranġament, huwa li jipprovdi qafas għall-użu ordnat tal-krediti ta’ l-esportazzjoni uffiċjalment appoġġjati . b) L-Arranġament ifittex li jrawwem l-istess kondizzjonijiet għal kulħadd fejn għandu x’jaqsam l-appoġġ uffiċjali, kif ġie ddefinit fl-Artikolu 5 a), sabiex tkun inkoraġġita kompetizzjoni fost l-esportaturi li tkun ibbażata fuq il-kwalità u l-prezz ta’ l-oġġetti u tas-servizzi esportati aktar milli fuq termini u kondizzjonijiet finanzjarji uffiċjalment appoġġjati li huma l-aktar favorevoli. 2. L-ISTATUS L-Arranġament, li ġie żviluppat fi ħdan il-qafas ta’ l-OECD, inizjalment daħal fis-seħħ f’April 1978 u jdum għal perjodu indefinit. L-Arranġament huwa ftehim bejn l-irġiel bejn il-Parteċipanti; mhuwiex Att ta’ l-OECD[4], għalkemm jirċievi l-appoġġ amministrattiv tas-Segretarjat ta’ l-OECD (minn hawn ’il quddiem se jissejjaħ: “is-Segretarjat”). 3. IL-PARTEĊIPAZZJONI Il-Parteċipanti għall-Arranġament bħalissa huma: l-Awstralja, il-Kanada, il-Komunità Ewropea, il-Ġappun, il-Korea, in-New Zealand, in-Norveġja, l-Iżvizzera u l-Istati Uniti. Membri oħra ta’ l-OECD u non-Membri jistgħu jiġu mistiedna jsiru Parteċipanti mill-Parteċipanti korrenti. 4. L-INFORMAZZJONI DISPONIBBLI GĦAN-NON-PARTEĊIPANTI a) Il-Parteċipanti jimpenjaw irwieħhom li jaqsmu l-informazzjoni man-non-Parteċipanti dwar notifiki li huma relatati ma’ l-appoġġ uffiċjali kif inhu stabbilit fl-Artikolu 5 a). b) Fuq il-bażi tar-reċiproċità, Parteċipant għandu jirrispondi għal talba mingħand non-Parteċipant f’sitwazzjoni kompetittiva dwar it-termini u l-kondizzjonijiet finanzjarji offruti għall-appoġġ uffiċjali tiegħu, kif kieku jirrispondi għal talba mingħand Parteċipant. 5. L-AMBITU TA’ L-APPLIKAZZJONI L-Arranġament għandu japplika għall-appoġġ uffiċjali kollu li jiġi provdut minn jew f’isem gvern għall-esportazzjoni ta’ oġġetti u/jew ta’ servizzi, inklużi kirjiet finanzjarji, li għandhom terminu ta’ ħlas lura ta’ sentejn jew aktar. a) L-appoġġ uffiċjali jista’ jiġi provdut f’forom differenti: 1) Garanzija jew assigurazzjoni (sempliċi kopertura) tal-kreditu ta’ l-esportazzjoni. 2) Appoġġ uffiċjali għall-finanzjament : - kreditu/finanzjament dirett u finanzjament mill-ġdid, jew - appoġġ għar-rata ta’ l-imgħax. 3) Kwalunkwe taħlita tal-forom t’aktar ’il fuq. b) L-Arranġament għandu japplika għall-għajnuna marbuta; il-proċeduri li ġew stabbiliti fil-Kapitolu IV għandhom japplikaw ukoll għal għajnuna mhux marbuta relatatata mal-kummerċ. c) L-Arranġament ma japplikax għall-esportazzjonijiet ta’ Tagħmir Militari jew ta’ Komoditajiet Agrikoli. d) M’għandux ikun provdut appoġġ uffiċjali jekk hemm evidenza ċara li l-kuntratt kien strutturat b’xerrej f’pajjiż li mhux id-destinazzjoni finali ta’ l-oġġetti, primarjament bl-għan li jinkisbu termini ta’ ħlas lura aktar favorevoli. 6. IL-FTEHIMIET SETTORJALI a) Il-ftehimiet Settorjali li ġejjin huma parti mill-Arranġament: - Il-Bastimenti (l-Anness I) - L-Impjanti ta’ l-Enerġija Nukleari (l-Anness II) - L-Inġenji ta’ l-Ajru Ċivili (l-Anness III) - Il-Proġetti ta’ l-Enerġiji Rinnovabbli u ta’ l-Ilma (l-Anness IV) b) Parteċipant għal ftehim Settorjali jista’ japplika d-dispożizzjonijiet tiegħu għal appoġġ uffiċjali għall-esportazzjoni ta’ oġġetti u/jew servizzi li huma koperti minn dak il-ftehim Settorjali. Fejn ftehim Settorjali ma jinkludix dispożizzjoni korrispondenti għal dik ta’ l-Arranġament, Parteċipant għall-ftehim Settorjali għandu japplika d-dispożizzjoni ta’ l-Arranġament. 7. IL-FINANZI TAL-PROĠETT a) Il-Parteċipanti jistgħu japplikaw it-termini u l-kondizzjonijiet li ġew stabbiliti fl-Anness X għall-esportazzjoni ta’ l-oġġetti u/jew tas-servizzi għat-transazzjonijiet li jissodisfaw il-kriterji li ġew stabbiliti fl-Appendiċi 1 ta’ l-Anness X. b) Il-paragrafu a) ma japplikax għall-esportazzjoni ta’ l-oġġetti u tas-servizzi li huma koperti mill-ftehim Settorjali dwar l-Inġenji ta’ l-Ajru Ċivili 8. L-IRTIRAR Parteċipant jista’ jirtira billi jinnotifika lis-Segretarjat bil-miktub permezz ta’ komunikazzjoni istantanja, eż. is-Sistema ta’ l-Informazzjoni Onlajn ta’ l-OECD (OLIS). L-irtirar jidħol fis-seħħ 180 jum kalendarju wara li s-Segretarjat ikun irċieva n-notifika. 9. IL-MONITORAĠĠ Is-Segratarjat għandu jimmonitorja l-implimentazzjoni ta’ l-Arranġament. KAPITOLU II: IT-TERMINI U L-KONDIZZJONIJIET FINANZJARJI GĦALL-KREDITI TA’ L-ESPORTAZZJONI It-termini u l-kondizzjonijiet finanzjarji għall-krediti ta’ l-esportazzjoni jinkludu d-dispożizzjonijiet kollha li ġew stabbiliti f’dan il-Kapitolu li għandhom jinqraw waħda ma’ l-oħra. L-Arranġament jistabbilixxi l-limitazzjonijiet fuq it-termini u l-kondizzjonijiet li jistgħu jkunu uffiċjalment appoġġjati. Il-Parteċipanti jirrikonoxxu li termini u kondizzjonijiet finanzjarji aktar restrittivi minn dawk li ġew provduti mill-Arranġament tradizzjonalment japplikaw għal ċerti setturi kummerċjali jew industrijali. Il-Parteċipanti għandhom ikomplu jirrispettaw termini u kondizzjonijiet finanzjarji tas-soltu bħal dawn, b’mod partikolari l-prinċipju li permezz tiegħu t-termini tal-ħlas lura ma jeċċedux it-tul ta’ servizz utli ta’ l-oġġetti. 10. IL-ĦLAS PARZJALI, L-APPOĠĠ MASSIMU UFFIĊJALI U L-ISPEJJEŻ LOKALI a) Il-Parteċipanti għandhom jeħtieġu li x-xerrejja ta’ l-oġġetti u tas-servizzi li huma s-suġġett ta’ appoġġ uffiċjali jħallsu b’mod parzjali minimu ta’ 15 fil-mija tal-valur tal-kuntratt ta’ l-esportazzjoni fi jew qabel il-punt tal-bidu tal-kreditu kif ġie ddefinit fl-Anness XI. Għall-valutazzjoni tal-ħlasijiet parzjali, il-valur tal-kuntratt ta’ l-esportazzjoni jista’ jitnaqqas b’mod proporzjonali jekk it-transazzjoni tinkludi oġġetti u servizzi minn pajjiż terz li mhumiex uffiċjalment appoġġjati. Il-finanzjament/l-assigurazzjoni ta’ 100 fil-mija tal-primjum huwa/hija permissibbli. Il-primjum jista’ jkun inkluż jew jista’ ma jkunx inkluż fil-valur tal-kuntratt ta’ l-esportazzjoni. F’dan il-kuntest, il-ħlasijiet li nżammu bħala garanzija li saru wara l-punt tal-bidu tal-kreditu ma jitqiesux bħala ħlas parzjali. b) L-appoġġ uffiċjali għal ħlasijiet parzjali bħal dawn għandu jieħu l-forma ta’ assigurazzjoni jew garanzija biss kontra r-riskji ta’ qabel il-kreditu tas-soltu. c) Ħlief kif inhu provdut fil-paragrafi b) u d), il-Parteċipanti m’għandhomx jipprovdu appoġġ uffiċjali li jeċċedi l-85 fil-mija tal-valur tal-kuntratt ta’ l-esportazzjoni, li jinkludi l-provvista ta’ pajjiż terz, imma li jeskludi l-ispejjeż lokali. d) Il-Parteċipanti jistgħu jipprovdu appoġġ uffiċjali għall-ispejjeż lokali, sakemm: 1) L-appoġġ uffiċjali totali kkombinat li ġie provdut skond il-paragrafi (c) u (d) m’għandux jeċċedi l-100 fil-mija tal-valur tal-kuntratt ta’ l-esportazzjoni. Għaldaqstant, l-ammont ta’ l-ispejjeż lokali appoġġjati m’għandux jeċċedi l-ammont tal-ħlas parzjali. 2) M’għandux ikun provdut b’termini aktar favorevoli/inqas restrittivi minn dak li ġew miftiehma għall-esportazzjonijiet relatati. 3) Għall-pajiżi tal-Kategorija I kif inhuma ddefiniti fl-Artikolu 11 a), għandu jkun limitat għal sempliċi kopertura. 11. IL-KLASSIFIKAZZJONI TAL-PAJJIŻI GĦAT-TERMINI MASSIMI TA’ ĦLAS LURA a) Il-pajjiżi tal-Kategorija I huma dawk li qegħdin fil-gradwatorja tal-Bank Dinji[5]. Il-pajjiżi l-oħra kollha qegħdin fil-Kategorija II. Il-livell ta’ gradwatorja tal-Bank Dinji jiġi kkalkulat mill-ġdid fuq bażi annwali. Pajjiż se jbiddel il-kategorija biss wara li l-kategorija tal-Bank Dinji tiegħu baqgħet ma nbidlitx għal sentejn konsekuttivi. b) Għall-klassifikazzjoni tal-pajjiżi japplikaw il-kriterji u l-proċeduri operattivi li ġejjin: 1) Klassifikazzjoni għal finijiet ta’ Arranġament tiġi ddeterminata permezz tad-DGN per capita kif jiġi kkalkulat mill-Bank Dinji għall-finijiet tal-klassifikazzjoni tal-Bank Dinji tal-pajjiżi li qed jisselfu. 2) F’każi fejn il-Bank Dinji m’għandux biżżejjed informazzjoni biex jippubblika d-data dwar id-DGN per capita , il-Bank Dinji għandu jintalab jistima jekk il-pajjiż ikkonċernat għandux DGN per capita ’l fuq jew ’l isfel mil-limitu korrenti. Il-pajjiż għandu jkun ikklassifikat skond l-istima sakemm il-Parteċipanti ma jiddeċidux li jaġixxu mod ieħor. 3) Jekk pajjiż jiġi kklassifikat mill-ġdid skond l-Artikolu 11 a), il-klassifikazzjoni mill-ġdid se tidħol fis-seħħ ġimgħatejn wara li s-Segretarjat jikkomunika l-konklużjonijiet li nġibdu mid-data mill-Bank Dinji li ssemmiet aktar ’il fuq lill-Parteċipanti kollha. 4) F’każi fejn il-Bank Dinji jirrivedi l-figuri, reviżjonijiet bħal dawn m’għandhomx jitqiesu f’relazzjoni ma’ l-Arranġament. Madankollu , il-klassifikazzjoni ta’ pajjiż tista’ tinbidel permezz ta’ Linja Komuni u l-Parteċipanti għandhom iqisu b’mod favorevoli bidla minħabba żbalji u omissjonijiet fil-figuri li sussegwentement ġew rikonoxxuti fl-istess sena kalendarja li fiha l-figuri tqassmu għall-ewwel darba mis-Segretarjat. 12. IT-TERMINI MASSIMI TA’ ĦLAS LURA Mingħajr preġudizzju għall-Artikolu 13, it-terminu massimu ta’ ħlas lura jvarja skond il-klassifikazzjoni tal-pajjiż tad-destinazzjoni li ġiet iddeterminata mill-kriterji fl-Artikolu 11. a) Għall-pajjiżi tal-Kategorija I, it-terminu massimu ta’ ħlas lura huwa ta’ ħames snin, bil-possibbiltà li jkun hemm ftehim sa tmien snin u nofs meta jiġu segwiti l-proċeduri għal notifika minn qabel li ġew stabbiliti fl-Artikolu 45. b) Għall-pajjiżi tal-Kategorija II, it-terminu massimu ta’ ħlas lura huwa ta’ għaxar snin. c) Fil-każ ta’ kuntratt li jinvolvi aktar minn pajjiż tad-destinazzjoni wieħed, il-Parteċipanti għandhom ifittxu li jistabbilixxu Linja Komuni skond il-proċeduri fl-Artikoli 55 sa 60 biex jintlaħaq ftehim dwar it-termini xierqa. 13. IT-TERMINI TA’ ĦLAS LURA GĦAL IMPJANT TA’ L-ENERĠIJA NON-NUKLEARI a) Għal impjant ta’ l-enerġija non-nukleari, it-terminu massimu ta’ ħlas lura għandu jkun ta’ 12-il sena. Jekk Parteċipant biħsiebu jappoġġja terminu ta’ ħlas lura li huwa itwal minn dak provdut fl-Artikolu 12, il-Parteċipant għandu jagħti notifika minn qabel skond il-proċeduri fl-Artikolu 45. b) Impjanti ta’ l-enerġija non-nukleari huma stazzjonijiet ta’ l-enerġija kompleti jew partijiet minnhom, li ma jaħdmux bl-enerġija nukleari; jinkludu l-komponenti, it-tagħmir, il-materjali u s-servizzi kollha (inkluż it-taħriġ tal-personal) li huma meħtieġa b’mod dirett għall-kostruzzjoni u għall-montaġġ ta’ stazzjonijiet ta’ l-enerġija non-nukleari bħal dawn. Dan ma jinkludux l-oġġetti li s-soltu huwa responsabbli għalihom ix-xerrej, eż. l-ispejjeż assoċjati ma’ l-iżvilupp ta’ l-art, mat-toroq, mal-bini fuq il-lant tax-xogħol, mal-linji ta’ l-enerġija, u ma’ l-installazzjoni għat-trasmissjoni ta’ l-enerġija u mal-provvista ta’ l-ilma; kif ukoll l-ispejjeż li jinqalgħu minħabba proċeduri ta’ approvazzjoni uffiċjali (eż. il-permessi għas-sit, il-permessi biex jitgħabba l-fjuwil) fil-pajjiż tax-xerrej, ħlief: 1) f’każi fejn ix-xerrej ta’ l-installazzjoni tat-trasmissjoni ta’ l-enerġija huwa l-istess wieħed bħax-xerrej ta’ l-impjant ta’ l-enerġija, it-terminu massimu ta’ ħlas lura għall-installazzjoni tat-trasmissjoni ta’ l-enerġija oriġinali għandu jkun l-istess bħal dak għall-impjant ta’ l-enerġija non-nukleari (jiġifieri 12-il sena); u 2) it-terminu massimu ta’ ħlas lura għas-substazzjonijiet, għat-transformers u għal-linji ta’ trasmissjoni b’limitu ta’ vultaġġ minimu ta’ 100 kv għandu jkun l-istess bħal dak għall-impjant ta’ l-enerġija non-nukleari. 14. IL-ĦLAS LURA TAL-KAPITAL U L-ĦLAS TA’ L-IMGĦAX a) Is-somma kapitali tal-kreditu ta’ l-esportazzjoni għandha titħallas lura f’rati ndaqs. b) Il-kapital għandu jitħallas lura u l-imgħax għandu jitħallas bi frekwenza ta’ mhux inqas minn kull sitt xhur u l-ewwel rata tal-kapital u ta’ l-imgħax għandha ssir mhux iktar tard minn sitt xhur wara l-punt tal-bidu tal-kreditu. c) Għall-krediti ta’ l-esportazzjoni li ġew provduti b’appoġġ għat-transazzjonijiet tal-kiri, jistgħu jkunu applikati ħlasijiet lura ndaqs tal-kapital u ta’ l-imgħax ikkombinati flimkien minflok ħlasijiet lura indaqs tal-kapital kif ġie stabbilit fil-paragrafu a). d) Fuq bażi eċċezzjonali u ġġustifikata b’mod xieraq, il-krediti ta’ l-esportazzjoni jistgħu jkunu provduti skond termini għajr dawk li ġew stabbiliti mill-a) saċ-c) aktar ’il fuq. Il-provvista ta’ appoġġ bħal dan għandha tkun spjegata permezz ta’ żbilanċ fiż-żmien magħżul tal-fondi disponibbli għal min huwa marbut u l-profil tas-servizz tad-dejn disponibbli taħt skeda ta’ ħlas lura indaqs u semi-annwali, u għandha tikkonforma mal-kriterji li ġejjin: 1) L-ebda ħlas lura waħdu tal-kapital jew serje ta’ ħlasijiet kapitali f’perjodu ta’ sitt xhur m’għandu jeċċedi l-25 fil-mija tas-somma kapitali tal-kreditu. 2) Il-kapital għandu jitħallas lura bi frekwenza ta’ mhux inqas minn kull 12-il xahar. L-ewwel ħlas lura tal-kapital għandu jsir mhux iktar tard minn 12-il xahar wara l-punt tal-bidu tal-kreditu u mhux inqas minn 2 fil-mija tas-somma kapitali tal-kreditu għandha titħallas lura 12-il xahar wara l-punt tal-bidu tal-kreditu. 3) L-imgħax għandu jitħallas bi frekwenza ta’ mhux inqas minn kull 12-il xahar u l-ewwel ħlas ta’ l-imgħax għandu jsir mhux iktar tard minn sitt xhur wara l-punt tal-bidu tal-kreditu. 4) L-akbar tul ta’ żmien medju mgħobbi (bil-komponenti ta’ medja ta’ fatturi) tal-perjodu tal-ħlas lura m’għandux jeċċedi: - Għal transazzjonijiet b’xerrejja sovrani (jew b’garanti sovran għall-ħlas lura), erba’ snin u nofs għal transazzjonijiet fil-pajjiżi tal-Kategorija I u ħames snin u tliet xhur għall-pajjiżi tal-Kategorija II. - Għal transazzjonijiet ma’ xerrejja mhux sovrani (u ma’ l-ebda garanti sovran għall-ħlas lura), ħames snin għall-pajjiżi tal-Kategorija I u sitt snin għall-pajjiżi tal-Kategorija II. - Minkejja d-dispożizzjonijiet li ġew stabbiliti fiż-żewġ subparagrafi preċedenti, għat-transazzjonijiet li jinvolvu appoġġ għal impjanti ta’ l-enerġija non-nukleari skond l-Artikolu 13, sitt snin u tliet xhur. 5) Il-Parteċipant għandu jagħti notifika minn qabel skond l-Artikolu 45 li tispjega r-raġuni għaliex ma kienx provdut appoġġ skond il-paragrafi a) sa c). e) L-imgħax dovut wara l-punt tal-bidu tal-kreditu m’għandux ikun ikkapitalizzat. 15. IR-RATI TA’ L-IMGĦAX, IR-RATI TAL-PRIMJUM U L-ĦLASIJIET L-OĦRA a) L-imgħax jeskludi: 1) kwalunkwe ħlas bħala primjum jew ħlas ieħor biex ikunu assigurati jew iggarantiti l-krediti tal-fornitur jew il-krediti finanzjarji; 2) kwalunkwe ħlas bħala ħlasijiet jew kommissjonijiet bankarji li jirrelataw mal-kreditu ta’ l-esportazzjoni għajr għall-ħlasijiet bankarji annwali jew semi-annwali li jistgħu jitħallsu matul il-perjodu ta’ ħlas lura kollu; u 3) it-taxxi f’ras il-għajn imposti mill-pajjiż li qed jimporta. b) Fejn l-appoġġ uffiċjali qed jiġi provdut permezz ta’ krediti/finanzjament dirett jew finanzjament mill-ġdid, il-primjum jew jista’ jiġi miżjud mal-valur nominali tar-rata ta’ l-imgħax jew jista’ jkun ħlas separat; iż-żewġ komponenti għandhom ikunu speċifikati lill-Parteċipanti b’mod separat. 16. IL-PERJODU TA’ VALIDITÀ GĦALL-KREDITI TA’ L-ESPORTAZZJONI It-termini u l-kondizzjonijiet finanzjarji għall-kreditu ta’ l-esportazzjoni jew għal-linja ta’ kreditu individwali, għajr għall-perjodu ta’ validità għar-Rati ta’ Referenza ta’ l-Imgħax Kummerċjali (ir-RRIK) li ġew stabbiliti fl-Artikolu 21, m’għandhomx ikunu ffissati għal perjodu li jeċċedi s-sitt xhur qabel l-impenn finali. 17. AZZJONI BIEX IKUN EVITAT JEW IMMINIMIZZAT IT-TELF L-Arranġament ma jipprevjenix lill-awtoritajiet tal-kreditu ta’ l-esportazzjoni jew lill- istituzzjonijiet finanzjarji milli jiftiehmu dwar termini u kondizzjonijiet finanzjarji inqas restrittivi minn dawk provduti mill-Arranġament, jekk azzjoni bħal din tittieħed wara l-għoti ta’ kuntratt (meta l-ftehim dwar il-krediti ta’ l-esportazzjoni u d-dokumenti anċillari diġà saru effettivi) u hija maħsuba biss biex ikun evitat jew imminimizzat it-telf minn avvenimenti li jistgħu jagħtu lok għal nuqqas ta’ ħlas jew għal klejms. 18. L-ALLINJAMENT Meta jitqiesu l-obbligi internazzjonali tal-Parteċipant u b’mod konsistenti mal-fini ta’ l-Arranġament, Parteċipant jista’ jallinja, skond il-proċeduri li ġew stabbiliti fl-Artikolu 42, it-termini u l-kondizzjonijiet finanzjarji li jiġu offruti minn Parteċipant jew minn non-Parteċipant. It-termini u l-kondizzjonijiet finanzjarji provduti skond dan l-Artikolu jitqiesu bħala li huma skond id-dispożizzjonijiet tal-Kapitoli I, II u meta applikabbli, ma’ l-Annessi I, II, III, IV u X. 19. IR-RATI MINIMI FFISSATI TA’ L-IMGĦAX TAĦT APPOĠĠ UFFIĊJALI GĦALL-FINANZJAMENT a) Il-Parteċipanti li qed jipprovdu appoġġ uffiċjali għall-finanzjament għal self b’rata ffissata għandhom japplikaw ir-Rati ta’ Referenza ta’ l-Imgħax Kummerċjali (RRIK) bħala rati minimi ta’ l-imgħax. Ir-RRIK huma rati ta’ l-imgħax li ġew stabbiliti skond il-prinċipji li ġejjin: 1) Ir-RRIK għandhom jirrappreżentaw ir-rati ta’ l-imgħax tas-self kummerċjali fis-suq domestiku tal-munita kkonċernata; 2) Ir-RRIK għandhom jikkorrispondu mill-qrib mar-rata għal dawk li qed jissellfu li ġejjin minn ambitu domestiku ta’ l-ewwel klassi; 3) Ir-RRIK għandhom ikunu bbażati fuq kemm jiswew il-fondi tal-finanzi b’rata ffissata ta’ l-imgħax; 4) Ir-RRIK m’għandhomx jgħawġu l-kondizzjonijiet kompetittivi domestiċi; u 5) Ir-RRIK għandhom jikkorrispondu mill-qrib ma’ rata disponibbli għal dawk li qed jissellfu li ġejjin minn ambitu barrani ta’ l-ewwel klassi. b) Il-provvista ta’ appoġġ uffiċjali għall-finanzjament m’għandiex tpaċi jew tikkompensa, b’mod parzjali jew b’mod sħiħ, il-primjum xieraq tar-riskju ta’ kreditu li għandu jintalab għar-riskju ta’ nuqqas ta’ ħlas lura skond id-dispożizzjonijiet ta’ l-Artikolu 23. 20. IL-KOSTRUZZJONI TAR-RRIK a) Kull Parteċipant li jixtieq jistabbilixxi RRIK inizjalment għandu jagħżel waħda mis-sistemi b’żewġ rati bażi li ġejjin għall-munita nazzjonali tiegħu: 1) rendimenti ta’ bonds tal-gvern ta’ tliet snin għal terminu ta’ ħlas lura sa u li jinkludu l-ħames snin; rendimenti ta’ bonds tal-gvern ta’ ħames snin għal aktar minn ħames snin u sa u jinkludu t-tmien snin u nofs; u rendimenti ta’ bonds tal-gvern ta’ seba’ snin għal aktar minn tmien snin u nofs; jew 2) rendimenti ta’ bonds tal-gvern ta’ ħames snin għall-maturitajiet kollha. L-eċċezzjonijiet għas-sistema b’rata bażi għandhom ikunu miftiehma mill-Parteċipanti. b) Ir-RRIK għandhom ikunu ffissati f’marġni ffissat ta’ 100 punt bażi ’l fuq mir-rata bażi ta’ kull Parteċipant sakemm il-Parteċipanti ma jkunux ftiehmu mod ieħor. c) Il-Parteċipanti l-oħra għandhom jużaw ir-RRIK iffissata għal munita partikolari jekk jiddeċiedu li jiffinanzjaw f’dik il-munita. d) Parteċipant jista’ jbiddel is-sistema b’rata bażi tiegħu wara li jagħti avviż b’sitt xhur bil-quddiem u bil-parir tal-Parteċipanti. e) Parteċipant jew non-Parteċipant jista’ jitlob li tiġi stabbilita RRIK għall-munita ta’ non-Parteċipant. F’konsultazzjoni man-non-Parteċipant interessat, Parteċipant jew is-Segretarjat f’isem dak in-non-Parteċipant jista’ jagħmel proposta għall-kostruzzjoni tar-RRIKK f’dik il-munita billi jintużaw proċeduri tal-Linja Komuni skond l-Artikoli 55 sa 60. 21. IL-VALIDITÀ TAR-RRIK Ir-rata ta’ l-imgħax li tapplika għal transazzjoni m’għandiex tkun iffissata għal perjodu li jkun itwal minn 120 jum. Għandu jiġi miżjud marġni ta’ 20 punt bażi mar-RRIK jekk it-termini u l-kondizzjonijiet ta’ l-appoġġ uffiċjali għall-finanzjament jkunu ffissati qabel id-data tal-kuntratt. 22. L-APPLIKAZZJONI TAR-RRIK a) Fejn l-appoġġ uffiċjali għall-finanzjament jiġi provdut għal self b’rata mhux fissa, il-banek u l-istituzzjonijiet finanzjarji l-oħra m’għandhomx jitħallew joffru l-għażla li jbaxxu jew ir-RRIK (fiż-żmien tal-kuntratt oriġinali) jew ir-rata tas-suq tul medda qasira ta’ żmien għall-perjodu kollu kemm idum is-self. b) Fil-każ ta’ ħlas lura ta’ self jew ta’ kwalunkwe porzjon minnu, volontarju u bikri, dak li qed jissellef għandu jikkumpensa lill-istituzzjoni governattiva li tipprovdi l-appoġġ uffiċjali għall-finanzjament għall-ispejjeż u għat-telf kollha li ġarrbet minħabba ħlas lura bikri bħal dan, inkluża l-ispiża ta’ l-istituzzjoni governattiva biex tissostitwixxi l-parti ta’ l-influss tal-flus kontanti b’rata fissa li ġie interrott mill-ħlas lura bikri. 23. IL-PRIMJUM GĦAR-RISKJU TA’ KREDITU Il-Parteċipanti għandhom jitolbu l-primjum, minbarra l-ħlasijiet fuq l-imgħax, biex ikopru r-riskju ta’ nuqqas ta’ ħlas lura tal-krediti ta’ l-esportazzjoni. Ir-rati tal-primjum mitluba mill-Parteċipanti għandhom ikunu bbażati fuq ir-riskju, għandhom jikkonverġu u m’għandhomx ikunu inadegwati biex ikopru l-ispejjeż u t-telf operattivi tul medda twila ta’ żmien. 24. IR-RATI MINIMI TAL-PRIMJUM GĦAR-RISKJU TA’ KREDITU TAL-PAJJIŻ U DAK SOVRAN Il-Parteċipanti għandhom jitolbu mhux inqas mir-Rata Minima tal-Primjum (MPR) applikabbli għar-Riskju ta’ Kreditu tal-Pajjiż u dak Sovran, irrispettvament minn jekk ix-xerrej/dak li qed jissellef hux entità privata jew pubblika. a) L-MPR applikabbli tiġi ddeterminata skond il-fatturi li ġejjin: - il-klassifikazzjoni tar-riskju tal-pajjiż applikabbli kif ġiet stabbilita fl-Artikolu 25; - jekk il-kopertura uffiċjali tal-kreditu ta’ l-esportazzjoni hijiex limitata strettament għar-riskju tal-pajjiż kif ġie ddefinit fl-Artikolu 25 a); - iż-żmien tar-riskju (jiġifieri, l-Orizzont tar-Riskju jew il-HOR); - il-perċentwali tal-kopertura u l-kwalità tal-prodott uffiċjali tal-kreditu ta’ l-esportazzjoni provdut kif ġie stabbilit fl-Artikolu 27; u - kwalunkwe mitigazzjoni/esklużjoni tar-riskju tal-pajjiż applikata kif ġie stabbilit fl-Artikolu 28. b) L-MPRs jiġu espressi f’perċentwali tal-valur prinċipali tal-kreditu bħallikieku l-primjum inġabar b’mod sħiħ fid-data ta’ l-ewwel tnaqqis tal-kreditu. Spjegazzjoni tal-formula matematika li ntużat biex jiġu kkalkulati l-MPRs tiġi provduta fl-Anness VI. c) Ma ġiet stabbilita l-ebda MPR għall-pajjiżi li ġew ikklassifikati fil-Kategorija 0, kif ġie stabbilit fl-Artikolu 25, imma l-Parteċipanti m’għandhomx jitolbu rati tal-primjum li jbiegħu bi prezz inqas mill-ipprezzar tas-suq privat disponibbli. d) Fil-prinċipju, il-pajjiżi ta’ “l-ogħla riskju” fil-Kategorija 7 għandhom ikunu soġġetti għal rati ta’ primjum li jeċċedu l-MPRs li ġew stabbiliti għal dik il-Kategorija; dawn ir-rati tal-primjum għandhom jiġu ddeterminati mill-Parteċipant li jkun qed jipprovdi l-appoġġ uffiċjali. e) Fil-kalkulazzjoni ta’ l-MPR għal transazzjoni, il-klassifikazzjoni tar-riskju tal-pajjiż applikabbli li għandha tiġi applikata għandha tkun il-klassifikazzjoni tal-pajjiż tax-xerrej, sakemm: - sigurtà fil-forma ta’ garanzija irrevokabbli, mingħajr kondizzjonijiet, meta ssir it-talba, legalment valida u li tista’ tiġi infurzata ta’ l-obbligu totali tal-ħlas lura tad-dejn għall-perjodu kollu kemm idum il-kreditu tiġi provduta minn entità, li hija idonea għall-kreditu f’relazzjoni mad-daqs tad-dejn iggarantit, f’pajjiż terz, f’liema każ il-Klassifikazzjoni tar-Riskju tal-Pajjiż applikabbli tista’ tkun dik tal-pajjiż fejn jinsab il-garanti; jew - Istituzzjoni Multilaterali jew Reġjonali, kif ġie stabbilit fl-Artikolu 26, qed taġixxi jew bħala istituzzjoni li qed tissellef jew bħala garanti għat-transazzjoni, f’liema każ il-Klassifikazzjoni tar-Riskju tal-Pajjiż applikabbli tista’ tkun dik ta’ l-Istituzzjoni Multilaterli jew Reġjonali speċifika involuta. f) Il-kriterji u l-kondizzjonijiet li jirrelataw ma’ l-applikazzjoni ta’ klassifikazzjoni tar-riskju tal-pajjiż skond is-sitwazzjonijiet li ġew deskritti fl-ewwel u fit-tieni subparagrafi ta’ l-Artikolu 24 e) ġew stabbiliti fl-Anness VII. g) Jekk l-appoġġ uffiċjali huwa limitat strettament għar-riskju tal-pajjiż kif ġie ddefinit fl-Artikolu 25 a), jiġifieri l-kopertura tax-xerrej/ta’ dak li qed jissellef hija kompletament eskluża, l-MPR titnaqqas b’10 fil-mija; dan jinqabad mill-formula matematika li ntużat biex jiġu kkalkulati l-MPRs fl-Anness VI. h) Il-konvenzjoni tal-HOR li ntużat fil-kalkulazzjoni ta’ MPR hija nofs il-perjodu ta’ żburżament flimkien mal-perjodu sħiħ tal-ħlas lura u tassumi profil regoli ta’ ħlas lura tal-kreditu ta’ l-esportazzjoni, jiġifieri ħlas lura f’rati ndaqs u semi-annwali tal-kapital flimkien ma’ l-imgħax dovut li jibda minn sitt xhur wara l-punt tal-bidu tal-kreditu. Għall-krediti ta’ l-esportazzjoni bi profili ta’ ħlas lura li mhumiex standard, il-perjodu ekwivalenti ta’ ħlas lura (espress f’termini ta’ rati indaqs u semi-annwali) jiġi kkalkulat billi tintuża l-formula li ġejja: il-perjodu ekwivalenti ta’ ħlas lura = (tul ta’ żmien medju mgħobbi (bil-komponenti ta’ medja ta’ fatturi) tal-perjodu ta’ ħlas lura -0.25) / 0.5. i) Il-Parteċipant li japplika l-MPR fil-każ li ssemma fl-ewwel subparagrafu tal-paragrafu e) t’aktar ’il fuq li twassal għal rata ta’ primjum aktar baxxa mill-MPR applikabbli għall-pajjiż tax-xerrej għandu jagħti notifika minn qabel skond l-Artikolu 44 a). Il-Parteċipant li japplika l-MPR fil-każ li jissemma fit-tieni subparagrafu ta’ l-Artikolu 24 e) jew fl-Artikolu 24 g) għandu jagħti notifika minn qabel skond l-Artikolu 45 a). 25. IL-KLASSIFIKAZZJONI TAR-RISKJU TAL-PAJJIŻ Il-pajjiżi għandhom jiġu kklassifikati skond il-probabbiltà ta’ jekk humiex se jħallsu l-imgħax fuq id-djun esterni tagħhom (jiġifieri ir-riskju ta’ kreditu tal-pajjiż). a) Il-ħames elementi tar-riskju ta’ kreditu tal-pajjiż huma: - moratorju ġenerali fuq il-ħlasijiet lura ordnat mill-gvern tax-xerrej/ta’ dak li qed jissellef/tal-garanti jew minn dik l-aġenzija ta’ pajjiż li permezz tagħha qed isir il-ħlas lura; - avvenimenti politiċi u/jew diffikultajiet ekonomiċi li jinqalgħu barra mill-pajjiż tal-Parteċipant li jinnotifika jew miżuri leġiżlattivi/amministrattivi li ttieħdu barra l-pajjiż tal-Parteċipant li jinnotifika li jipprevjenu jew idewmu t-trasferiment tal-fondi li tħallsu fil-konfront tal-kreditu; - dispożizzjonijiet legali li ġew adottati fil-pajjiż tax-xerrej/ta’ dak li qed jissellef li jiddikjaraw li l-ħlasijiet lura li saru fil-munita lokali huma ħlas validu tad-dejn, minkejja li minħabba l-varjazzjonijiet fir-rati tal-kambju, ħlasijiet lura bħal dawn, meta jiġu konvertiti fil-munita tal-kreditu, ma jibqgħux ikopru aktar l-ammont tad-dejn fid-data tat-trasferiment tal-fondi; - kwalunkwe miżura jew deċiżjoni oħra tal-gvern ta’ pajjiż barrani li tipprevjeni l-ħlas lura taħt kreditu; u - każi ta’ force majeure li jiġru barra l-pajjiż tal-Parteċipant li jinnotifika, jiġifieri gwerra (inkluża gwerra ċivili), esproprjazzjoni, rivoluzzjoni, rewwixta, irvelli ċivili, ċikluni, għargħar, terremoti, eruzzjonijiet, mewġ imqanqal minn maremot u inċidenti nukleari. b) Il-pajjiżi jiġu kklassifikati f’waħda mit-tmien Kategoriji tar-Riskju tal-Pajjiż (0-7). Ġew stabbiliti l-MPRs għall-Kategorija 1 sa 7, imma mhux għall-Kategorija 0, għaliex il-livell ta’ riskju tal-pajjiż jitqies li huwa negliġibbli għall-pajjiżi f’din il-Kategorija. c) Il-Pajjiżi ta’ l-OECD bi Dħul Għoli, kif ġew iddefiniti mill-Bank Dinji fuq bażi annwali skond id-DGN per capita , jiġu kklassifikati fil-Kategorija 0. - Għall-finijiet ta’ l-MPRs, kwalunkwe pajjiż ta’ l-OECD li ġie kklassifikat fil-Kategorija 0 minħabba l-istatus ta’ Dħul Għoli tiegħu għandu jibqa’ kklassifikat fil-Kategorija 0 sakemm jaqa’ ’l isfel mil-limitu tad-DGN ta’ Dħul Għoli għal sentejn konsekuttivi, f’liema żmien il-klassifikazzjoni tal-pajjiż għandha tiġi riveduta skond l-Artikolu 25 d) sa f). - Kwalunkwe pajjiż ta’ l-OECD ’il fuq mil-limitu ta’ Dħul Għoli għal sentejn konsekuttivi għandu jiġi kklassifikat, skond id-definizzjoni, fil-Kategorija 0. Klassifikazzjoni bħal din għandha tidħol fis-seħħ immedjatament wara li s-Segretarjat ikun ikkomunika l-istatus ta’ pajjiż kif ġie ddeterminat mill-Bank Dinji. - Il-pajjiżi l-oħra li jitqiesu li huma f’livell simili ta’ riskju jistgħu jiġu kklassifikati wkoll fil-Kategorija 0. d) Il-pajjiżi kollha għajr il-Pajjiżi ta’ l-OECD bi Dħul Għoli[6] jiġu kklassifikati permezz tal-Metodoloġija tal-Klassifikazzjoni tar-Riskju tal-Pajjiż, li hija magħmula minn: - Il-Mudell tal-Valutazzjoni tar-Riskju tal-Pajjiż (il-Mudell), li jipproduċi valutazzjoni kwantitativa tar-riskju ta’ kreditu tal-pajjiż li hija bbażata, għal kull pajjiż, fuq tliet gruppi ta’ indikaturi tar-riskju: l-esperjenza tal-ħlas tal-Parteċipanti, is-sitwazzjoni finanzjarja u s-sitwazzjoni ekonomika. Il-metodoloġija tal-Mudell tikkonsisti minn passi differenti li jinkludu l-valutazzjoni tat-tliet gruppi ta’ l-indikaturi tar-riskju u l-kombinazzjoni u t-tagħbija (bil-komponenti ta’ medja ta’ fatturi) flessibbli tal-gruppi ta’ l-indikaturi tar-riskju. - Il-valutazzjoni kwalitativa tar-riżulutati tal-Mudell, meqjusa pajjiż b’pajjiż biex ikunu integrati r-riskju politiku u/jew il-fatturi tar-riskju l-oħra li ma tqisux b’mod sħiħ jew b’mod parzjali mill-Mudell. Jekk ikun xieraq, dan jista’ jwassal għal aġġustament għall-valutazzjoni kwantitativa tal-Mudell biex tkun riflessa l-valutazzjoni finali tar-riskju ta’ kreditu tal-pajjiż. e) Il-Klassifikazzjonijiet tar-Riskju tal-Pajjiż għandhom jiġu mmonitorjati fuq bażi kontinwa u għandhom jiġu riveduti mill-inqas kull sena u l-bidliet li jirriżultaw mill-Metodoloġija tal-Klassifikazzjoni tar-Risju tal-Pajjiż għandhom jiġu kkomunikati immedjatament mis-Segretarjat. Meta pajjiż jiġi kklassifikat mill-ġdid f’Kategorija tar-Riskju tal-Pajjiż aktar baxxa jew ogħla, mhux aktar tard minn ħamest ijiem tax-xogħol wara li l-klassifikazzjoni mill-ġdid tkun ġiet ikkomunikata mis-Segretarjat, il-Parteċipanti għandhom jitolbu r-rati tal-primjum bi jew aktar mill-MPRs assoċjati mal-Kategorija tar-Riskju tal-Pajjiż il-ġdida. f) Is-Segretarjat għandu jagħmel pubbliċi l-klassifikazzjonijiet tar-riskju tal-pajjiż li applikabbli. 26. IL-KLASSIFIKAZZJONI TA’ L-ISTITUZZJONIJIET MULTILATERALI U REĠJONALI L-Istituzzjonijiet Multilaterali u Reġjonali għandhom jiġu kklassifikati u riveduti kif inhu xieraq; is-Segretarjat għandu jagħmel pubbliċi klassifikazzjonijiet applikabbli bħal dawn. 27. IL-PERĊENTWALI U L-KWALITÀ TAL-KOPERTURA UFFIĊJALI TAL-KREDITU TA’ L-ESPORTAZZJONI L-MPRs jiġu ddiferenzjati biex titqies il-kwalità differenti tal-prodotti tal-kreditu ta’ l-esportazzjoni u l-perċentwali tal-kopertura provduta mill-Parteċipanti kif ġie stabbilit fl-Anness VI. Id-differenzazzjoni hija bbażata fuq il-perspettiva ta’ l-esportatur (jiġifieri li jkun innewtralizzat l-effett kompetittiv li jinqala’ minħabba l-kwalitajiet differenti tal-prodott provdut lill-esportatur/istituzzjoni finanzjarja). a) Il-kwalità ta’ prodott tal-kreditu ta’ l-esportazzjoni hija funzjoni ta’ jekk il-prodott huwiex assigurazzjoni, garanzija jew kreditu/finanzjament dirett, u għall-prodotti ta’ l-assigurazzjoni jekk il-kopertura ta’ l-imgħax matul il-perjodu ta’ stennija tal-klejms (jiġifieri l-perjodu bejn id-data li fiha huwa dovut il-ħlas min-naħa tax-xerrej/ta’ dak li qed jissellef u d-data li fiha l-assiguratur huwa obbligat li jirrimborża l-esportatur/istituzzjoni finanzjarja) hiex provduta mingħajr ħlas barrani. b) Il-prodotti kollha eżistenti tal-kreditu ta’ l-esportazzjoni li ġew offruti mill-Parteċipanti għandhom jiġu kklassifikati f’waħda mit-tliet kategoriji tal-prodotti li huma: - Prodott ta’ livell inqas mill-istandard, jiġifieri assigurazzjoni mingħajr kopertura ta’ l-imgħax matul il-perjodu ta’ stennija tal-klejms u assigurazzjoni mingħajr kopertura ta’ l-imgħax matul il-perjodu ta’ stennija tal-klejms bi ħlas barrani xieraq tal-primjum; - Prodott standard, jiġifieri assigurazzjoni b’kopertura ta’ l-imgħax matul il-perjodu ta’ stennija tal-klejms mingħajr ħlas barrani xieraq tal-primjum u kreditu dirett /finanzjament xieraq; u - Prodott ta’ livell ogħla mill-istandard, jiġifieri garanziji. 28. L-ESKLUŻJONI TA’ ELEMENTI MAGĦŻULA TAR-RISKJU TAL-PAJJIŻ U TA’ TEKNIKI MAGĦŻULA TAL-MITIGAZZJONI TAR-RISKJU TAL-PAJJIŻ Skond il-kriterji u l-kondizzjonijiet speċifiċi li ġew stabbiliti fl-Anness VIII, il-Parteċipanti jistgħu jeskludu ċerti elementi ta’ riskju tal-pajjiż jew jużaw tekniki ddefiniti ta’ mitigazzjoni tar-riskju tal-pajjiż li ġew elenkati fl-Artikolu 28 b) li jirriżultaw f’MPRs applikabbli aktar baxxi permezz ta’ l-applikazzjoni ta’ Fattur ta’ Mitigazzjoni/Esklużjoni tar-Riskju tal-Pajjiż (MEF) fil-formula ta’ l-MPR. L-MEF tiġi ddeterminata kif ġej: a) Fejn għandha x’taqsam l-esklużjoni ta’ elemanti magħżula tar-riskju ta’ kreditu tal-pajjiż minn kopertura uffiċjali tal-kreditu ta’ l-esportazzjoni: - F’sitwazzjonijiet fejn l-ewwel tlett elementi tar-riskju ta’ kreditu tal-pajjiż biss, kif ġew stabbiliti fl-Artikolu 25 a), jiġu esklużi fit-totalità tagħhom mill-kopertura, jista’ jiġi applikat MEF ta’ 0.5. - F’sitwazzjonijiet fejn ir-raba’ u l-ħames elementi tar-riskju ta’ kreditu tal-pajjiż biss, kif ġew stabbiliti fl-Artikolu 25 a), jiġu esklużi fit-totalità tagħhom mill-kopertura, jista’ jiġi applikat MEF ta’ 0.2. b) Fejn għandhom x’jaqsmu t-tekniki tal-mitigazzjoni tar-riskju tal-pajjiż li ġejjin, l-MPR applikabli kif ukoll il-kriterji u l-kondizzjonijiet li fihom tista’ tiġi applikata l-MEF ġew stabbiliti fl-Anness VIII: - Struttura lil Hinn Mix-Xtut tal-Fluss Futur ( Offshore Future Flow Structure ) Ikkombinata mal-Kont Ta’ Depożitu f’idejn Terz Lil Hinn Mix-Xtut ( Offshore Escrow Account ) - Sigurtà Soda Lil Hinn Mix-Xtut ( Offshore Hard Security ) - Sigurtà Bbażata fuq l-Assi Lil Hinn Mix-Xtut ( Offshore Asset-Based Security ) - Finanzjament Garantit bl-Assi u Bbażat fuq l-Assi Lil Hinn Mix-Xtut ( Offshore Asset-Secured and Asset-Based Financing ) - Il-Kofinanzjament ma’ l-Istituzzjonijiet Finanzjarji Internazzjonali (IFIs - Co-financing with International Financial Institutions ) - Il-Finanzjament bil-Munita Lokali ( Local Currency Financing ) - Assigurazzjoni jew Garanzija bil-Kondizzjonijiet ta’ Pajjiż Terz ( Third Country Insurance or Conditional Guarantee ) - Debitur li Jirrappreżenta Riskju Aħjar mis-Sovran ( Debtor Representing a Better Risk Than the Sovereign ) c) L-applikazzjoni ta’ aktar minn teknika waħda ta’ mitigazzjoni tar-riskju tal-pajjiż li ġew deskritti fl-Artikolu 28 b) m’għandiex ikollha impatt kumulattiv dirett fuq l-MEF applikabli. L-għażla ta’ MEF xieraq biex tkun riflessa l-kombinazzjoni ta’ tekniki ta’ mitigazzjoni tar-riskju tal-pajjiż għandha tqis l-impatt possibbli li jikkoinċidi ta’ żewġ tekniki jew aktar fuq riskji tal-kreditu tal-pajjiżi identiċi. Normalment, fil-każ ta’ koinċidenza, is-sigurtà ta’ l-aħjar kwalità biss għandha titqies fid-determinazzjoni ta’ MEF applikabbli u xieraq. d) Il-Parteċipant li japplika l-MPR fil-każi li jissemmew fl-Artikolu 28 a) sa c) għandu jagħti notifika minn qabel skond l-Artikolu 44 a). e) Il-lista tat-tekniki tal-mitigazzjoni tar-riskju tal-pajjiż fl-Artikolu 28 b) mhix maħsuba biex tkun lista magħluqa; skond l-Artikolu 66, il-Parteċipanti għandhom jimmonitorjaw u jirrivedu l-korp ta’ l-esperjenza bl-użu ta’ dawn it-tekniki li jinkludu l-kriterji, il-kondizzjonijiet, iċ-ċirkostanzi u l-MEFs applikabbli li ġew stabbiliti fl-Anness VIII. 29. IR-REVIŻJONI TAL-VALIDITÀ TAR-RATI MINIMI TAL-PRIMJUM GĦAR-RISKJU TA’ KREDITU TAL-PAJJIŻ U GĦAR-RISKJU TA’ KREDITU SOVRAN a) Biex tkun ivvalutata l-adegwatezza tal-MPRs u biex jitqiesu, jekk ikun meħtieġ, l-aġġustamenti, jew ’il fuq jew ’l isfel, għandhom jintużaw b’mod parallel tliet għodod biex tittieħed reazzjoni għall-informazzjoni dwar il-primjum (PFTs) biex jiġu mmonitorjati u aġġustati l-MPRs. b) Il-PFT tad-Dħul u l-Ħruġ tal-Flus u l-PFT ta’ l-Akkumulazzjonijiet ta’ l-Imgħax huma metodi ta’ kontabilità li jivvalutaw il-validità ta’ l-MPRs fuq bażi aggregata, tal-Kategorija tar-Riskju tal-Pajjiż u ta’ l-Orizzont tar-Riskju skond ir-riżultati effettivi tal-Parteċipanti f’relazzjoni mar-riskju ta’ kreditu tal-pajjiż u ma’ dak sovran tal-krediti ta’ l-esportazzjoni li huma soġġetti għall-MPRs. c) It-tielet PFT huwa magħmul minn erba’ settijiet ta’ Indikaturi tas-Suq Privat[7] li jipprovdu informazzjoni dwar l-ipprezzar tas-suq tar-riskju ta’ kreditu tal-pajjiż u dak sovran. KAPITOLU III: ID-DISPOŻIZZJONIJIET GĦALL-GĦAJNUNA MARBUTA 30. IL-PRINĊIPJI ĠENERALI a) Il-Parteċipanti ftiehmu li jkollhom politiki komplementari għall-krediti ta’ l-esportazzjoni u għall-għajnuna marbuta. Il-politiki tal-krediti ta’ l-esportazzjoni għandhom ikunu bbażati fuq il-kompetizzjoni miftuħa u fuq l-azzjoni libera tal-forzi tas-suq. Il-politiki ta’ l-għajnuna marbuta għandhom jipprovdu riżorsi esterni meħtieġa għall-pajjiżi, għas-setturi jew għall-proġetti bi ftit aċċess jew bl-ebda aċċess għall-finanzjament tas-suq. Il-politiki ta’ l-għajnuna marbuta għandhom jiżguraw l-aħjar valur għall-flus, jimminimizzaw it-tgħawwiġ kummerċjali, u jikkontribwixxu għal użu effettiv mil-lat ta’ l-iżvilupp ta’ dawn ir-riżorsi. b) Id-dispożizzjonijiet ta’ l-għajnuna marbuta ta’ l-Arranġament ma japplikawx għall-programmi ta’ l-għajnuna ta’ l-istituzzjonijiet multilaterali jew reġjonali. c) Dawn il-prinċipji ma jippreġudikawx il-fehmiet tal-Kumitat ta’ l-Għajnuna għall-Iżvilupp (DAC) dwar il-kwalità ta’ l-għajnuna marbuta u ta’ dik mhux marbuta. d) Parteċipant jista’ jitlob informazzjoni addizzjonali li hija rilevanti għall-istatus ta’ l-irbit ta’ kwalunkwe forma ta’ għajnuna. Jekk hemm inċertezza dwar jekk ċerta prattika ta’ finanzjament taqax fi ħdan l-ambitu tad-definizzjoni ta’ għajnuna marbuta li ġiet stabbilita fl-Anness XI , il-pajjiż donatur għandu jipprovdi evidenza b’appoġġ għal kwalunkwe klejm li tgħid li l-għajnuna tabilħaqq ‘mhix marbuta’ skond id-definizzjoni fl-Anness XI. 31. IL-FOROM TA’ L-GĦAJNUNA MARBUTA L-għajnuna marbuta tista’ tieħu l-forma ta’: a) self ta’ l-Għajnuna Uffiċjali għall-Iżvilupp (ODA) kif iddefinit fil-“Prinċipji ta’ Gwida tad-DAC għall-Finanzjament Assoċjat u għall-Għajnuna Uffiċjali għall-Iżvilupp Marbuta u Parzjalment Mhux Marbuta (1987)”; b) l-għotjiet ta’ l-ODA ki ġew iddefiniti fil-“Prinċipji ta’ Gwida tad-DAC għall-Finanzjament Assoċjat u għall-Għajnuna Uffiċjali għall-Iżvilupp Marbuta u Parzjalment Mhux Marbuta (1987)”; u c) Flussi Uffiċjali Oħra (OOF), li jinkludu għotjiet u self imma jeskludu l-krediti ta’ l-esportazzjoni uffiċjalment appoġġjati li huma skond l-Arranġament; jew d) Kwalunkwe assoċjazzjoni, eż. taħlita, fil-liġi jew fil-fatt, fi ħdan il-kontroll tad-donatur, tas-sellief jew ta’ dak li qed jissellef li tinvolvi tnejn jew aktar mill-komponenti ta’ finanzjament preċedenti, u/jew li ġejjin: 1) kreditu ta’ l-esportazzjoni uffiċjalment appoġġjat permezz ta’ kreditu/finanzjament dirett, finanzjament mill-ġdid, appoġġ għar-rata ta’ l-imgħax, garanzija jew assigurazzjoni li għalih japplika l-Arranġament; u 2) fondi oħra bi jew bi kważi t-termini tas-suq, jew ħlas parzjali mix-xerrej. 32. IL-FINANZJAMENT ASSOĊJAT a) Il-finanzjament assoċjat jista’ jieħu diversi forom li jinkludu krediti misti, finanzjament mist, finanzjament konġunt, finanzjament parallel jew transazzjonijiet integrati waħdanija. Il-karatteristiċi ewlenin huma li lkoll jinkludu: - komponent konċessjonali li huwa marbut fil-liġi jew fil-fatt mal-komponenti non-konċessjonali; - jew parti waħda jew il-pakkett ta’ finanzjament kollu li huwa, fil-fatt, għajnuna marbuta; u - fondi konċessjonali li huma disponibbli biss jekk il-komponent marbut non-konċessjonali jkun aċċettat mir-riċevent. b) Assoċjazzjoni jew rabta “fil-fatt” tiġi ddeterminata minn tali fatturi bħal: - l-eżistenza ta’ ftehimiet informali bejn l-awtoritajiet riċeventi u dawk donaturi; - L-intenzjoni min-naħa tad-donatur li jiffaċilita l-aċċettabilità ta’ pakkett ta’ finanzjament permezz ta’ l-użu ta’ l-ODA; - L-irbit effettiv ta’ pakkett ta’ finanzjament sħiħ max-xiri fil-pajjiż donatur; - L-istatus ta’ l-irbit ta’ l-ODA u l-mezzi tat-tfigħ ta’ l-offerti għal jew l-għoti tal-kuntratt ta’ kull transazzjoni finanzjarja; jew - Kwalunkwe prattika oħra, li ġiet identifikata mid-DAC jew mill-Parteċipanti fejn jeżisti kollegament de facto bejn żewġ komponenti ta’ finanzjament jew aktar. c) Il-prattiki li ġejjin m’għandhomx jipprevjenu d-determinazzjoni ta’ assoċjazzjoni jew ta’ rabta “fil-fatt”: - il-qasma ta’ kuntratt permezz ta’ notifika separata tal-partijiet komponenti ta’ kuntratt wieħed; - il-qasma ta’ kuntratti li jiġu ffinanzjati f’diversi stadji; - in-nuqqas ta’ notifika ta’ partijiet interdipendenti ta’ kuntratt; u/jew - in-nuqqas ta’ notifika minħabba li parti mill-pakkett ta’ finanzjament mhix marbuta. 33. L-ELIĠIBILITÀ TA’ PAJJIŻ GĦALL-GĦAJNUNA MARBUTA a) M’għandux ikun hemm għajnuna marbuta lil pajjiżi li, skond id-DGN per capita tagħhom, mhumiex eliġibbli għal self ta’ 17-il sena mill-Bank Dinji. Il-Bank Dinji jikkalkula mill-ġdid il-limitu għal din il-kategorija fuq bażi annwali[8]. Pajjiż se jiġi kklassifikat mill-ġdid biss wara li l-kategorija tal-Bank Dinji tiegħu baqgħet ma nbidlitx għal sentejn konsekuttivi. b) Il-kriterji u l-proċeduri operattivi li ġejjin japplikaw meta jiġu kklassifikati l-pajjiżi: 1) Klassifikazzjoni għall-finijiet ta’ Arranġament tiġi ddeterminata permezz tad-DGN per capita kif jiġi kkalkulat mill-Bank Dinji għall-finijiet tal-klassifikazzjoni tal-pajjiżi li qed jissellfu tal-Bank Dinji; is-Segretarjat għandu jagħmel pubblika din il-klassifikazzjoni. 2) F’każi fejn il-Bank Dinji m’għandux biżżejjed informazzjoni biex jippubblika d-data dwar id-DGN per capita , il-Bank Dinji għandu jintalab biex jistma jekk il-pajjiż ikkonċernat għandux DGN per capita li huwa ’l fuq jew ’l isfel mil-limitu korrenti. Il-pajjiż għandu jiġi kklassifikat skond l-istima sakemm il-Parteċipanti ma jiddeċiedux li jaġixxu mod ieħor. 3) Jekk l-eliġibilità ta’ pajjiż għall-għajnuna marbuta tinbidel skond l-Artikolu 33 a), il-klassifikazzjoni mill-ġdid għandha tidħol fis-seħħ ġimgħatejn wara li s-Segretarjat ikun ikkomunika l-konklużjonijiet li nġibdu mid-data tal-Bank Dinji li ssemmiet aktar ’il fuq lill-Parteċipanti kollha. Qabel id-data effettiva tal-klassifikazzjoni mill-ġdid, ma jista’ jiġi nnotifikat l-ebda finanzjament ta’ għajnuna marbuta għal pajjiż li sar eliġibbli reċentement; wara dik id-data, ma jista’ jiġi nnotifikat l-ebda finanzjament ta’ għajnuna marbuta għal pajjiż li ġie promoss reċentement, ħlief li jistgħu jiġu nnotifikati t-transazzjonijiet individwali li ġew koperti taħt linja ta’ kreditu li kienet impenjata minn qabel sakemm tiskadi l-linja ta’ kreditu (li m’għandiex tkun ta’ aktar minn sena mid-data effettiva). 4) F’każi fejn il-Bank Dinji jirrivedi l-figuri, reviżjonijiet bħal dawn m’għandhomx jitqiesu f’relazzjoni ma’ l-Arranġament. Madankollu , il-klassifikazzjoni ta’ pajjiż tista’ tinbidel permezz ta’ Linja Komuni, skond il-proċeduri xierqa fl-Artikolu 55 sa 60, u l-Parteċipanti għandhom iqisu b’mod favorevoli bidla minħaba żbalji u omissjonijiet fil-figuri li sussegwentement ġew rikonoxxuti fl-istess sena kalendarja bħala l-figuri li tqassmu l-ewwel mis-Segretarjat. 5) Minkejja l-klassifikazzjonijiet tal-pajjiżi li mhumiex eliġibbli jew li huma eliġibbli biex jiriċievu l-għajnuna marbuta, il-Parteċipanti għandhom jevitaw li jipprovdu kwalunkwe kreditu ta’ għajnuna marbuta, ħlief għal għotjiet diretti, għajnuna alimentari u umanitarja kif ukoll għajnuna maħsuba biex ittaffi l-effetti ta’ inċidenti nukleari jew inċidenti industrijali kbar jew biex ma jitħallewx iseħħu, għall-Belarus, għall-Bulgarija, għar-Rumanija, għall-Federazzjoni Russa u għall-Ukraina. Jekk id-DGN per capita ta’ kwalunkwe wieħed minn dawn il-pajjiż jeċċedi, għal tliet snin konsekuttivi, il-limitu tal-Bank Dinji għan-nuqqas ta’ eliġibilità għas-self ta’ 17-il sena, l-eliġibilità tal-pajjiż għal krediti bħal dawn għandha tkun soġġetta għall-Artikoli 33 a) u b) 1) sa 4) t’aktar ’il fuq, kif ukoll għad-dispożizzjonijiet ta’ l-għajnuna marbuta l-oħra kollha ta’ l-Arranġament[9]. 34. L-ELIĠIBILITÀ TAL-PROĠETT a) L-għajnuna marbuta m’għandiex tkun estiża għall-proġetti pubbliċi jew privati li normalment għandhom ikunu kummerċjalment vijabbli jekk ikunu ffinanzjati skond it-termini tas-suq jew ta’ l-Arranġament. b) It-testijiet ewlenija għal eliġibilità ta’ l-għajnuna bħal din huma: - jekk il-proġett hux finanzjarjament mhux vijabbli, jiġifieri il-proġett għandu nuqqas ta’ kapaċità b’ipprezzar xieraq li ġie ddeterminat skond il-prinċipji tas-suq, biex ikun iġġenerat biżżejjed dħul u ħruġ ta’ flus ħalli jkunu koperti l-ispejjeż operattivi tal-proġett u sabiex jitħallas l-imgħax fuq il-kapital użat, jiġifieri l-ewwel test ewlieni; jew - jekk hux raġonevoli li jiġi konkluż, ibbażat fuq komunikazzjoni mal-Parteċipanti l-oħra, li mhux probabbli li l-proġett jista’ jkun iffinanzjat skond it-termini tas-suq jew ta’ l-Arranġament, jiġifieri t-tieni test ewlieni. Fejn għandhom x’jaqsmu l-proġetti li huma akbar minn 50 miljun SDRs għandha tingħata attenzjoni speċjali lid-disponibilità mistennija ta’ finanzjament skond it-termini tas-suq jew ta’ l-Arranġament meta titqies jekk għajnuna bħal din hiex xierqa. c) It-testijiet prinċipali taħt is-subparagrafu b) t’aktar ’il fuq huma maħsuba biex jiddeskrivu kif proġett għandu jiġi evalwat biex ikun iddeterminat jekk għandux jiġi ffinanzjat b’għajnuna bħal din jew bi krediti ta’ l-esportazzjoni skond it-termini tas-suq jew ta’ l-Arranġament. Permezz tal-proċess ta’ konsultazzjoni li ġie deskritt fl-Artikoli 48 sa 50, matul iż-żmien huwa mistenni li jiżviluppa korp ta’ esperjenza li se jiddefinixxi b’mod akar preċiż, kemm għall-aġenziji tal-kreditu ta’ l-esportazzjoni kif ukoll għal dawk ta’ l-għajnuna, gwida ex ante dwar il-linja bejn iż-żewġ kategorji ta’ proġetti. 35. IL-LIVELL MINIMU TA’ KONĊESSJONALITÀ Il-Parteċipanti m’għandhomx jipprovdu għajnuna marbuta li għandha livell ta’ konċessjonalità ta’ inqas minn 35 fil-mija, jew ta’ 50 fil-mija jekk il-pajjiż benefiċjarju huwa Pajjiż Inqas Żviluppat (LDC), ħlief għall-każijiet li ġew stabbiliti aktar ’l isfel, li huma wkoll eżenti mill-proċeduri ta’ notifika li ġew stabbiliti fl-Artikolu 47 a): a) L-għajnuna teknika: l-għajnuna marbuta fejn il-komponent ta’ l-għajnuna uffiċjali għall-iżvilupp jikkonsisti biss minn kooperazzjoni teknika li hija inqas minn jew 3 fil-mija tal-valur totali tat-transazzjoni jew miljun Drittijiet Speċjali ta’ Preljev (SDRs), liema minnhom huwa l-aktar baxx; u b) Il-proġetti ż-żgħar: il-proġetti kapitali ta’ inqas minn miljun SDRs li huma ffinanzjati għalkollox mill-għotjiet ta’ l-għajnuna għall-iżvilupp. 36. L-EŻENZJONIJIET MILL-ELIĠIBILITÀ TAL-PAJJIŻ JEW TAL-PROĠETT GĦALL-GĦAJNUNA MARBUTA a) Id-dispożizzjonijiet ta’ l-Artikoli 33 u 34 ma japplikawx għall-għajnuna marbuta fejn il-livell ta’ konċessjonalità huwa ta’ 80 fil-mija jew aktar ħlief għall-għajnuna marbuta li tifforma parti minn pakkett ta’ finanzjament assoċjat, li ġie deskritt fl-Artikolu 32. b) Id-dispożizzjonijiet ta’ l-Artikolu 34 ma japplikawx għall-għajnuna marbuta b’valur ta’ inqas minn żewġ miljuni SDRs ħlief għall-għajnuna marbuta li tifforma parti minn pakkett ta’ finanzjament assoċjat, li ġie deskritt fl-Artikolu 32. c) L-għajnuna marbuta għal-LDCs, kif inhuma ddefiniti min-Nazzjonijiet Uniti, mhix soġġetta għad-dispożizzjonijiet ta’ l-Artikoli 33 u 34. d) Minkejja l-Artikoli 33 u 34, b’mod eċċezzjonali, Parteċipant jista’ jipprovdi appoġġ permezz ta’ wieħed mill-mezzi li ġejjin: - il-proċedura ta’ Linja Komuni kif inhi ddefinita fl-Anness XI u kif inhi deskritta fl-Artikoli 55 sa 60; jew - ġustifikazzjoni minħabba l-għajnuna permezz ta’ appoġġ minn korp sostanzjali tal-Parteċipanti kif ġie deskritt fl-Artikoli 48 u 49; jew - ittra lis-Segretarju-Ġenerali ta’ l-OECD, skond il-proċeduri fl-Artikolu 50, li l-Parteċipanti jistennew li la se jkun tas-soltu u lanqas se jkun frekwenti 37. IL-KALKULAZZJONI TAL-LIVELL TA’ KONĊESSJONALITÀ TA’ L-GĦAJNUNA MARBUTA Il-livell ta’ konċessjonalità ta’ l-għajnuna marbuta jiġi kkalkulat billi jintuża l-istess metodu bħalma sar għall-element ta’ l-għotja li ntuża mid-DAC, ħlief li: a) Ir-rata ta’ l-iskont użata biex ikun ikkalkulat il-livell ta’ konċessjonalità ta’ self f’munita partikolari, jiġifieri ir-Rata ta’ Skont Differenzjat (DDR),hija soġġetta għal bidla anwali fil-15 ta’ Jannar u tiġi kkalkulata kif ġej: - Il-medja tar-RRIK + Marġni Il-Marġni (M) jiddependi mit-terminu ta’ ħlas lura (R) kif ġej: R | M | inqas minn 15-il sena | 0.75 | minn 15-il sena sa, imma ma jinkludux l-20 sena | 1.00 | minn 20 sena sa, imma ma jinkludux it-30 sena | 1.15 | minn 30 sena u ’l fuq | 1.25 | - Għall-muniti kollha, il-medja tar-RRIK tiġi kkalkulata billi tittieħed medja tar-RRIK ta’ kull xahar li huma validi matul il-perjodu ta’ sitt xhur bejn il-15 ta’ Awissu tas-sena ta’ qabel u l-14 ta’ Frar tas-sena korrenti. Ir-rata kkalkulata, inkluż il-Marġni, titqarreb lejn l-eqreb għaxar punti bażi. Jekk hemm iktar minn RRIK waħda għall-munita, għal din il-kalkulazzjoni għandha tintuża r-RRIK għall-itwal maturità kif ġie stabbilit fl-Artikolu 20 a). b) Id-data bażi għall-kalkulazzjoni tal-livell ta’ konċessjonalità huwa l-punt tal-bidu tal-kreditu kif ġie stabbilit fl-Anness XI. c) Għall-fini tal-kalkulazzjoni tal-livell ta’ konċessjonalità totali ta’ pakkett ta’ finanzjament assoċjat, il-livelli ta’ konċessjonalità tal-krediti, tal-fondi u tal-ħlasijiet li ġejjin għandhom jitqiesu bħala li huma żero: - il-krediti ta’ l-esportazzjoni li huma skond l-Arranġament; - fondi oħra b’rati tas-suq jew b’rati kważi tas-suq; - fondi uffiċjali oħra b’livell ta’ konċessjonalità ta’ inqas mill-minimu permess taħt l-Artikolu 35 ħlief f’każi ta’ allinjament; u - ħlas parzjali mix-xerrej. Il-ħlasijiet fi jew qabel il-punt tal-bidu tal-kreditu li ma jitqiesux bħala ħlas parzjali għandhom ikunu inklużi fil-kalkulazzjoni tal-livell ta’ konċessjonalità. d) Ir-rata ta’ skont fl-allinjament: fl-allinjament ta’ l-għajnuna, l-allinjament identiku jfisser allinjament b’livell ta’ konċessjonalità identiku li jiġi kkalkulat mill-ġdid bir-rata ta’ skont fis-seħħ fiż-żmien ta’ l-allinjament. e) L-ispejjeż lokali u x-xiri ta’ pajjiż terz għandhom jiġu inklużi fil-kalkulazzjoni tal-livell ta’ konċessjonalità biss jekk ikunu ffinanzjati mill-pajjiż donatur. f) Il-livell ta’ konċessjonalità totali ta’ pakkett jiġi ddeterminati billi jiġi mmultiplikat il-valur nominali ta’ kull komponent tal-pakkett bil-livell ta’ konċessjonalità rispettiv ta’ kull komponent, jingħaddu r-riżultati, u jiġi diviż dan it-total bil-valur nominali aggregat tal-komponenti. g) Ir-rata ta’ skont għal self ta’ għajnuna partikolari hija r-rata fis-seħħ fiż-żmien tan-notifika. Madankollu , f’każi ta’ notifika fil-pront, ir-rata ta’ skont hija dik li tkun fis-seħħ fiż-żmien meta t-termini u l-kondizzjonijiet tas-self ta’ l-għajnuna kienu ffissati. Bidla fir-rata ta’ skont matul it-tul ta’ żmien tas-self ma jbiddilx il-livell ta’ konċessjonalità tiegħu. h) In-notifika għandha tkun riveduta, jekk issir bidla fil-munita qabel ma jkun konkluż il-kuntratt. Ir-rata ta’ skont li tintuża biex ikun ikkalkulat il-livell ta’ konċessjonalità se tkun dik applikabbli fid-data tar-reviżjoni. Reviżjoni mhix meħtieġa jekk il-munita alternattiva u l-informazzjoni kollha meħtieġa għall-kalkulazzjoni tal-livell ta’ konċessjonalità jiġu indikati fin-notifika oriġinali. i) Minkejja s-subparagrafu g), ir-rata ta’ skont li ntużat biex jiġi kkalkulat il-livell ta’ konċessjonalità tat-transazzjonijiet individwali li nbdew taħt linja ta’ kreditu ta’ l-għajnuna għandha tkun ir-rata li kienet innotifikat oriġinarjament għal-linja ta’ kreditu. 38. IL-PERJODU TA’ VALIDITÀ GĦALL-GĦAJNUNA MARBUTA a) Il-Parteċipanti m’għandhomx jiffissaw it-termini u l-kondizzjonijiet għall-għajnuna marbuta, kemm jekk din tirrelata mal-finanzjament tat-transazzjonijiet individwali jew ma’ protokoll ta’ għajnuna, linja ta’ kreditu ta’ għajnuna jew ftehim simili, għal aktar minn sentejn. Fil-każ ta’ protokoll ta’ għajnuna, linja ta’ kreditu ta’ għajnuna jew ftehim simili, il-perjodu ta’ validità għandu jibda fid-data tal-firma tiegħu, li għandha tkun innotifikata skond l-Artikolu 47; l-estensjoni ta’ linja ta’ kreditu għandha tkun innotifikata bħallikieku kienet transazzjoni ġdida b’nota li tispjega li hija estensjoni u li qed tiġi mġedda skond it-termini permessi fiż-żmien tan-notifika ta’ l-estensjoni. Fil-każ tat-transazzjonijiet individwali, inklużi dawk li ġew innotifikati taħt protokoll ta’ għajnuna, linja ta’ kreditu ta’ għajnuna jew ftehim simili, il-perjodu ta’ validità għandu jibda fid-data tan-notifika ta’ l-impenn skond l-Artikolu 46 jew 47, kif ikun xieraq. b) Meta għall-ewwel darba pajjiż ma jibqax eliġibbli għal Self tal-Bank Dinji ta’ 17-il sena, il-perjodu ta’ validità ta’ protokolli ta’ għajnuna marbuta u linji ta’ kreditu eżistenti u ġodda li ġew innotifikati, għandu jiġi ristrett għal sena wara d-data tal-klassifikazzjoni mill-ġdid potenzjali skond il-proċeduri fl-Artikolu 33 b). c) It-tiġdid ta’ protokolli u linji ta’ kreditu bħal dawn huwa possibbli biss skond termini li huma skond id-dispożizzjonijiet ta’ l-Artikoli 33 u 34 ta’ l-Arranġament wara: - klassifikazzjoni mill-ġdid tal-pajjiżi; u - bidla fid-dispożizzjonijiet ta’ l-Arranġament. F’dawn iċ-ċirkostanzi, jistgħu jinżammu t-termini u l-kondizzjonijiet eżistenti minkejja bidla fir-rata ta’ skont li ġiet stabbilita fl-Artikolu 37. 39. L-ALLINJAMENT Meta jitqiesu l-obbligi internazzjonali tal-Parteċipant u b’mod konsistenti mal-fini ta’ l-Arranġament, skond il-proċeduri li ġew stabbliti fl-Artikolu 42, Parteċipant jista’ jallinja t-termini u l-kondizzjonijiet finanzjarji li ġew offruti minn Parteċipant jew minn non-Parteċipant. KAPITOLU IV: IL-PROċEDURI TAQSIMA 1: IL-PROĊEDURI KOMUNI GĦALL-KREDITI TA’ L-ESPORTAZZJONI U GĦALL-GĦAJNUNA RELATATA MAL-KUMMERĊ 40. IN-NOTIFIKI In-notifiki li ġew stabbiliti permezz tal-proċeduri fl-Arranġament għandhom isiru skond, u għandhom jinkludu l-informazzjoni li tinsab fl-Anness V, u għandha tintbagħat kopja tagħhom lis-Segretarjat. 41. L-INFORMAZZJONI DWAR L-APPOĠĠ UFFIĊJALI a) Hekk kif Parteċipant jimpenja l-appoġġ uffiċjali li nnotifika skond il-proċeduri fl-Artikoli 44 sa 47, għandu jinforma lill-Parteċipanti l-oħra kollha b’dan billi jinkludi n-numru ta’ referenza tan-notifika fuq il-Formola 1C rilevanti tas-Sistema ta’ Rappurtaġġ tal-Kredituri (CRS). b) Fi skambju ta’ informazzjoni skond l-Artikoli 52 sa 54, Parteċipant għandu jinforma lill-Parteċipanti l-oħra bit-termini u bil-kondizzjonijiet tal-kreditu li qed jipprevedi li se jappoġġja għal transazzjoni partikolari u jista’ jitlob informazzjoni simili mill-Parteċipanti l-oħra. 42. IL-PROĊEDURI GĦALL-ALLINJAMENT a) Qabel ma jallinja t-termini u l-kondizzjonijiet finanzjarji li wieħed jippresumi li se jkunu offruti minn Parteċipant jew minn non-Parteċipant skond l-Artikoli 18 u 39, Parteċipant għandu jagħmel kull sforz raġonevoli, inkluż kif inhu xieraq billi jintużaw il-konsultazzjonijiet wiċċimbwiċċ li ġew deskritti fl-Artikolu 54, sabiex jivverifika li dawn it-termini u l-kondizzjonijiet huma uffiċjalment appoġġjati u għandu jikkonforma ma’ dan li ġej: 1) Il-Parteċipant għandu jinnotifika lill-Parteċipanti l-oħra kollha bit-termini u bil-kondizzjonijiet li biħsiebu jappoġġja billi jsegwi l-istess proċeduri ta’ notifika li huma meħtieġa għat-termini u għall-kondizzjonijiet allinjati. Fil-każ ta’ l-allinjament ta’ non-Parteċipant, il-Parteċipant allinjat għandu jsegwi l-istess proċeduri ta’ notifika li kienu jkunu meħtieġa kieku t-termini allinjati kienu offruti minn Parteċipant. 2) Minkejja 1) t’aktar ’il fuq, jekk il-proċeduri ta’ notifika applikabbli għandha teħtieġ li l-Parteċipant allinjat jirtira l-impenn tiegħu lil hinn mid-data ta’ l-egħluq ta’ l-offerta finali, mela l-Parteċipant allinjat għandu jagħti avviż ta’ l-intenzjoni tiegħu għal allinjament kemm jista’ jkun kmieni. 3) Jekk il-Parteċipant li ħa l-inizjattiva jimmodera jew jirtira l-intenzjoni tiegħu li jappoġġja t-termini u l-kondizzjonijiet innotifikati, għandu immedjatament jinforma lill-Parteċipanti l-oħra kollha b’dan. b) Parteċipant li biħsiebu joffri termini u kondizzjonijiet finanzjarji identiċi għal dawk li ġew innotifikati skond l-Artikoli 44 u 45 jista’ jagħmel dan ladarba l-perjodu ta’ stennija stipulat f’dawk l-Artikoli jkun skada. Dan il-Parteċipant għandu jagħti notifika tal-intenzjoni tiegħu kemm jista’ jkun kmieni. 43. IL-KONSULTAZZJONIJIET SPEĊJALI a) Parteċipant li għandu raġunijiet raġonevoli biex jemmen li t-termini u l-kondizzjonijiet finanzjarji li ġew offruti minn Parteċipant ieħor (il-Parteċipant li ħa l-inizjattiva) huma aktar ġenerużi minn dawk provduti fl-Arranġament għandu jinforma lis-Segretarjat; is-Segretarjat għandu immedjatament jagħmel informazzjoni bħal din disponibbli. b) Il-Parteċipant li ħa l-inizjattiva għandu jiċċara t-termini u l-kondizzjonijiet finanzjarji ta’ l-offerta tiegħu f’jumejn ta’ xogħol wara l-ħruġ ta’ l-informazzjoni mis-Segretarjat. c) Wara l-kjarifika min-naħa tal-Parteċipant li ħa l-inizjattiva, kwalunkwe Parteċipant jista’ jitlob li s-Segretarjat jorganizza laqgħa speċjali ta’ konsultazzjoni f’ħdan ħamest ijiem ta’ xogħol sabiex tiġi diskussa l-kwistjoni. d) Sakemm joħroġ ir-riżultat tal-laqgħa speċjali ta’ konsultazzjoni tal-Parteċipanti, m’għandhomx jidħlu fis-seħħ it-termini u l-kondizzjonijiet finanzjarji li jibbenefikaw mill-appoġġ uffiċjali. TAQSIMA 2: IL-PROĊEDURI GĦALL-KREDITI TA’ L-ESPORTAZZJONI 44. IN-NOTIFIKA MINN QABEL B’DISKUSSJONI a) Parteċipant għandu jinnotifika lill-Parteċipanti l-oħra kollha mill-inqas għaxart ijiem kalendarji qabel ma joħroġ kwalunkwe impenn jekk ir-Rata Minima tal-Primjum li ġiet applikata kienet iddeterminata skond l-ewwel subparagrafu ta’ l-Artikolu 24 e) jew l-Artikolu 28 skond l-Anness V ta’ l-Arranġament. Jekk kwalunkwe Parteċipant ieħor jitlob diskussjoni matul dan il-perjodu, il-Parteċipant li ħa l-inizjattiva għandu jistenna għaxart ijiem kalendarji oħra. Jekk l-MPR applikabbli wara l-mitigazzjoni/esklużjoni tar-riskju hija inqas minn jew daqs 75 fil-mija ta’ l-MPR li kieku tirriżulta mill-applikazzjoni tal-klassifikazzjoni tar-riskju tal-pajjiż tal-pajjiż xerrej mingħajr kwalunkwe mitigazzjoni jew esklużjoni tar-riskju, il-Parteċipant li jinnotifika għandu jinnotifika lill-Parteċipanti l-oħra kollha mill-inqas 20 jum kalendarju qabel ma joħroġ kwalunkwe impenn. b) Parteċipant għandu jinforma lill-Parteċipanti l-oħra kollha bid-deċiżjoni finali tiegħu wara diskussjoni biex tkun iffaċilitata r-reviżjoni tal-korp ta’ esperjenza skond l-Artikolu 66. Il-Parteċipanti għandhom iżommu rekords ta’ l-esperjenza tagħhom fir-rigward tar-rati tal-primjum li ġew innotifikati skond il-paragrafu a) t’aktar ’il fuq. 45. IN-NOTIFIKA MINN QABEL MINGĦAJR DISKUSSJONI a) Parteċipant għandu jinnotifika lill-Parteċipanti l-oħra kollha, mill-inqas għaxart ijiem kalendarji qabel ma jinħareġ kwalunkwe impenn skond l-Anness V ta’ l-Arranġament, jekk biħsiebu: 1) Jappoġġja terminu ta’ ħlas lura ta’ aktar minn ħames snin imma li ma jeċċedix it-tmien snin u nofs għal pajjiż tal-Kategorija I. 2) Jipprovdi appoġġ għal impjant ta’ enerġija non-nukleari b’terminu ta’ ħlas lura itwal mill-massimu rilevanti fl-Artikolu 12, imma li ma jeċċedix it-12-il sena kif inhu stipulat fl-Artikolu 13 a). 3) Jipprovdi appoġġ skond l-Artikolu 14 d). 4) japplika rata ta’ primjum skond it-tieni subparagrafu ta’ l-Artikolu 24 e). 5) japplika rata ta’ primjum skond l-Artikolu 24 g). B) jekk il-parteċipant li ħa l-inizjattiva jimmodera jew jirtira l-intenzjoni tiegħu li jipprovdi appoġġ għal transazzjoni bħal din, għandu immedjatament jinforma lill-parteċipanti l-oħra kollha. TAQSIMA 3: IL-PROĊEDURI GĦALL-GĦAJNUNA RELATA MAL-KUMMERĊ 46. IN-NOTIFIKA MINN QABEL a) parteċipant għandu jagħti notifika minn qabel jekk biħsiebu jipprovdi appoġġ uffiċjali għal: - Għajnuna mhux marbuta relatata mal-kummerċ b’valur ta’ żewġ miljuni sdrs jew aktar, u b’livell ta’ konċessjonalità ta’ inqas minn 80 fil-mija; - Għajnuna mhux marbuta relatata mal-kummerċ b’valur ta’ inqas minn żewġ miljuni sdrs u b’element ta’ għotja (kif inhu ddefinit mid-dac) ta’ inqas minn 50 fil-mija; - Għajnuna marbuta relatata mal-kummerċ b’valur ta’ żewġ miljuni sdrs jew aktar u b’livell ta’ konċessjonalità ta’ inqas minn 80 fil-mija; jew - Għajnuna marbuta relatata mal-kummerċ b’valur ta’ inqas minn żewġ miljuni sdrs u b’livell ta’ konċessjonalità ta’ inqas minn 50 fil-mija, ħlief għall-każi li ġew stabbiliti fl-Artikolu 35 a) u b). b) in-notifika minn qabel għandha ssir mhux aktar tard minn 30 jum ta’ xogħol qabel ma tagħlaq l-offerta jew qabel id-data ta’ l-impenn, liema minnhom taħbat l-aktar kmieni. c) jekk il-parteċipant li ħa l-inizjattiva jimmodera jew jitrira l-intenzjoni tiegħu li jappoġġja t-termini u l-kondizzjonijiet notifikati, għandu jinforma immedjatament lill-parteċipanti l-oħra kollha b’dan. d) id-dispożizzjoni ta’ dan l-Artikolu għandha tapplika għall-għajnuna marbuta li tifforma parti minn pakkett ta’ finanzjament assoċjat, kif inhu deskritt fl-Artikolu 32. 47. IN-NOTIFIKA FIL-PRONT a) parteċipant għandu jinforma fil-pront lill-parteċipanti l-oħra kollha, jiġifieri f’jumejn ta’ xogħol bl-impenn, jekk jipprovdi appoġġ uffiċjali għal għajnuna marbuta b’valur ta’ jew: - Żewġ miljuni sdrs jew aktar u livell ta’ konċessjonalità ta’ 80 fil-mija jew aktar; jew - Inqas minn żewġ miljuni sdrs u livell ta’ konċessjonalità ta’ 50 fil-mija jew aktar ħlief għall-każi li ġew stabbiliti fl-Artikolu 35 a) u b). b) parteċipant għandu wkoll jinnotifika fil-pront lill-parteċipanti l-oħra kollha meta jiġi ffirmat protokoll ta’ għajnuna, linja ta’ kreditu jew ftehim simili. c) m’hemmx għalfejn tingħata notifika minn qabel jekk parteċipant biħsiebu jallinja termini u kondizzjonijiet finanzjarji li kienu soġġetti għal notifika fil-pront. TAQSIMA 4: IL-PROĊEDURI TA’ KONSULTAZZJONI GĦALL-GĦAJNUNA MARBUTA 48. IL-FINI TAL-KONSULTAZZJONIJIET a) parteċipant li qed ifittex kjarifika dwar motivazzjoni kummerċjali possibbli għall-għajnuna marbuta jista’ jitlob li tiġi provduta valutazzjoni tal-kwalità ta’ l-għajnuna (li d-dettalji tagħha jinsabu fl-anness ix) sħiħa. b) barra minn hekk, parteċipant jista’ jitlob konsultazzjonijiet mal-parteċipanti l-oħra, skond l-Artikolu 49. Dawn jinkludu konsultazzjonijiet wiċċimbwiċċ kif ġie spjegat fil-qosor fl-Artikolu 54 sabiex ikunu diskussi: - L-ewwelnett, jekk offerta ta’ għajnuna tissodisfax ir-rekwiżiti ta’ l-Artikoli 33 u 34; u - Jekk ikun meħtieġ, jekk offerta ta’ għajnuna hiex iġġustifikata anki jekk ir-rekwiżiti ta’ l-Artikoli 33 u 34 ma ġewx sodisfatti. 49. L-AMBITU TA’ U Ż-ŻMIEN MAGĦŻUL GĦALL-KONSULTAZZJONIJIET a) matul il-konsultazzjonijiet, parteċipant jista’ jitlob, fost l-oħrajn, l-informazzjoni li ġejja: - Il-valutazzjoni ta’ evalwazzjoni dettaljata ta’ studju ta’ probabbiltà/proġett; - Jekk hemmx offerta li tikkompeti b’finanzjament mhux konċessjonali jew ta’ l-għajnuna; - L-aspettattiva li l-proġett jiġġenera jew jiffranka munita barranija; - Jekk hemmx kooperazzjoni ma’ organizzazzjonijiet multilaterali bħall-bank dinji; - Il-preżenza ta’ irkant kompetittiv internazzjonali (icb), b’mod partikolari jekk dik tal-fornitur tal-pajjiż donatur hija l-offerta evalwata l-aktar baxxa; - L-implikazzjonijiet ambjentali; - Kwalunkwe parteċipazzjoni mis-settur privat; u - Iż-żmien magħżul tan-notifiki (eż. Sitt xhur qabel ma jagħlqu l-offerti jew qabel id-data ta’ l-impenn) tal-krediti konċessjonali jew ta’ għajnuna. b) il-konsultazzjoni għandha tkun ikkompletata u s-sejbiet dwar iż-żewġ kwistjonijiet fl-Artikolu 48 għandhom jiġu nnotifikati mis-segretarjat lill-parteċipanti kollha mill-inqas għaxart ijiem ta’ xogħol qabel id-data ta’ l-għeluq ta’ l-offerti jew qabel id-data ta’ l-impenn, liema minnhom taħbat l-ewwel. Jekk hemm nuqqas ta’ ftehim fost il-partijiet li jikkonsultaw, is-segretarjat għandu jistieden lill-parteċipanti l-oħra biex jesprimu l-fehmiet tagħhom f’ħamest ijiem ta’ xogħol. Għandu jirrapporta dawn il-fehmiet lill-parteċipant li jinnotifika, li għandu jqis mill-ġdid ikomplix jekk jidher li m’hemm l-ebda appoġġ sostanzjali għal offerta ta’ għajnuna. 50. IR-RIŻULTAT TAL-KONSULTAZZJONIJIET a) donatur li jixtieq jipproċedi bi proġett minkejja n-nuqqas ta’ appoġġ sostanzjali għandu jipprovdi notifika minn qabel ta’ l-intenzjonijiet tiegħu lill-parteċipanti l-oħra, mhux iktar tard minn 60 jum kalendarju wara li tkun ikkompletata l-konsultazzjoni, jiġifieri l-aċċettazzjoni tal-konklużjoni tal-president. Id-donatur għandu jikteb ukoll ittra lis-segretarju ġenerali ta’ l-oecd fejn jiddeskrivi fil-qosor ir-riżultati tal-konsultazzjonijiet u jispjega l-interess nazzjonali primarju mhux relatat mal-kummerċ li qed iġiegħel din l-azzjoni. Il-parteċipanti jistennew li avveniment bħal dan la se jkun tas-soltu u lanqas se jkun frekwenti. b) id-donatur għandu jinnotifika immedjatament lill-parteċipanti li bagħat ittra lis-segretarju-ġenerali ta’ l-oecd, b’kopja tagħha tkun inkluża man-notifika. La d-donatur u lanqas l-ebda parteċipant ieħor m’għandu jagħmel impenn ta’ għajnuna marbuta sakemm jgħaddu għaxart ijiem ta’ xogħol minn wara tkun inħarġet din in-notifika lill-parteċipanti. Għall-proġetti fejn matul il-proċess ta’ konsultazzjoni kienu identifikati offerti kummerċjali li jikkompetu, il-perjodu ta’ għaxart ijiem ta’ xogħol li ssemma’ aktar ’il fuq għandu jkun estiż għal 15-il jum. c) is-segretarjat għandu jimmonitorja l-progress u r-riżultati tal-konsultazzjonijiet. TAQSIMA 5: L-ISKAMBJU TA’ L-INFORMAZZJONI GĦALL-KREDITI TA’ L-ESPORTAZZJONI U GĦALL-GĦAJNUNA RELATATA MAL-KUMMERĊ 51. IL-PUNTI TA’ KUNTATT Il-komunikazzjonijiet kollha għandhom isiru bejn il-punti ta’ kuntatt magħżula f’kull pajjiż permezz ta’ komunikazzjoni istantanja, eż. L-olis, u għandhom jiġu trattati b’mod konfidenzjali. 52. L-AMBITU TAL-MISTOQSIJIET a) parteċipant jista’ jistaqsi lil parteċipant ieħor dwar l-attitudni li jieħu fir-rigward ta’ pajjiż terz, ta’ istituzzjoni f’pajjiż terz, jew ta’ metodu partikolari ta’ kif isir in-negozju. b) parteċipant li rċieva applikazzjoni għal appoġġ uffiċjali jista’ jindirizza mistoqsija lil parteċipant ieħor, fejn jagħti t-termini u l-kondizzjonijiet ta’ kreditu l-aktar favorevoli li l-parteċipant li qed jistaqsi għandu jkun lest li jappoġġja. c) jekk issir mistoqsija lil aktar minn parteċipant wieħed, għandha tinkludi lista ta’ destinatarji. d) kopja tal-mistoqsijiet kollha għandhom jintbagħtu lis-segretarjat. 53. L-AMBITU TAR-RISPOSTI a) il-parteċipant li lilu ġiet indirizzata mistoqsija għandu jirrispondi f’ebat ijiem kalendarji u għandu jipprovdi l-akbar ammont ta’ informazzjoni possibbli. Ir-risposta għandha tinkludi l-aħjar indikazzjoni li l-parteċipant jista’ jagħti tad-deċiżjoni li probabbilment se jieħu. Jekk ikun meħtieġ, ir-risposta sħiħa għandha ssegwi kemm jista’ jkun malajr. Għandhom jintbagħtu kopji lid-destinatarji l-oħra tal-mistoqsija u lis-segretarjat. b) jekk risposta għal mistoqsija wara ssir invalida minħabba kwalunkwe raġuni, pereżempju għaliex: - Saret, inbidlet jew ġiet irtirata applikazzjoni, jew - Qed jitqiesu termini oħra, Mingħajr dewmien, għandha tintbagħat risposta u għandha tintbagħat kopja lid-destinatarji l-oħra kollha tal-mistoqsija u lis-segretarjat. 54. IL-KONSULTAZZJONIJIET WIĊĊIMBWIĊĊ a) parteċipant għandu jaqbel f’għaxart ijiem ta’ xogħol għal talbiet għal konsultazzjonijiet wiċċimbwiċċ. b) talba għal konsultazzjonijiet wiċċimbwiċċ għandhom ikunu disponibbli għall-parteċipanti u għan-non-parteċipanti. Il-konsultazzjonijiet għandhom isiru kemm jista’ jkun malajr wara li jiskadi l-perjodu ta’ għaxart ijiem ta’ xogħol. c) il-president tal-parteċipanti għandu jikkoordina mas-segretarjat dwar kwalunkwe azzjoni ta’ segwitu li tkun meħtieġa, eż. Linja komuni. Is-segretarjat għandu jagħmel disponibbli fil-pront ir-riżultat tal-konsultazzjoni. 55. IL-PROĊEDURI U L-FORMAT TAL-LINJI KOMUNI a) il-proposti għal linja komuni jiġu indirizzati biss lis-segretarjat. Is-segretarjat għandu jibgħat proposta għal linja komuni lill-parteċipanti kollha, u fejn tkun involuta għajnuna marbuta, lill-punti ta’ kuntatt tad-dac kollha. L-identità ta’ min ħa l-inizjattiva ma tinkixifx fuq ir-reġistru tal-linji komuni fuq il-bord tal-bullettini ta’ l-olis. Madankollu , is-segretarjat jista’ verbalment jikxef l-identità ta’ min ħa l-inizjattiva lil parteċipant jew lil membru tad-dac jekk jintalab jagħmel dan. Is-segretarjat għandu jżomm rekord ta’ talbiet bħal dawn. b) il-propsta għal linja komuni għandha tkun iddatata u għandu jkollha l-format li ġej: - In-numru ta’ referenza, segwit minn “linja komuni”. - L-isem tal-pajjiż li qed jimporta u tax-xerrej. - L-isem tal-proġett jew deskrizzjoni tiegħu kemm jista’ jkun preċiża biex il-proġett ikun identifikat b’mod ċar. - It-termini u l-kondizzjonijiet previsti mill-pajjiż li ħa l-inizjattiva. - Il-proposta għal linja komuni. - In-nazzjonalità u l-ismijiet ta’ l-offerenti magħrufa li qed jikkompetu. - Id-data ta’ l-għeluq ta’ l-offerti kummerċjali u finanzjarji u n-numru ta’ l-offerta safejn huwa magħruf. - Informazzjoni oħra rilevanti, inklużi r-raġunijiet għaliex kienet proposta l-linja komuni, id-disponibilità ta’ studji tal-proġett u/jew ċirkostanzi speċjali. c) proposta għal linja komuni mressqa skond l-Artikolu 33 b) 4 għandha tkun indirizzata lis-segretarjat u għandha tintbagħat kopja lill-parteċipanti l-oħra. Il-parteċipant li jagħmel il-proposta għal linja komuni għandu jipprovdi spjegazzjoni sħiħa tar-raġunijiet għaliex iqis li l-klassifikazzjoni ta’ pajjiż għandha tkun differenti mill-proċedura li ġiet stabbilita fl-Artikolu 33 b). d) is-segretarjat għandu jagħmel disponibbli b’mod pubbliku l-linji komuni miftiehma. 56. IR-REAZZJONIJIET GĦALL-PROPOSTI GĦAL LINJI KOMUNI a) ir-reazzjonijiet għandhom isiru f’20 jum kalendarju, għalkemm il-parteċipanti jiġu inkoraġġiti jirreaġixxu għal proposta għal linja komuni kemm jista’ jkun malajr. b) reazzjoni tista’ tkun talba għal informazzjoni addizzjonali, aċċettazzjoni, rifjut, proposta għal modifika tal-linja komuni jew proposta għal linja komuni alternattiva. c) parteċipant li javża li m’għandu l-ebda pożizzjoni għaliex ma ġiex avviċinat minn esportatur jew mill-awtoritajiet fil-pajjiż riċeventi f’każ ta’ għajnuna għall-proġett, għandu jitiqes bħala li aċċetta l-proposta għal linja komuni. 57. L-AĊĊETTAZZJONI TAL-LINJI KOMUNI a) wara perjodu ta’ 20 jum kalendarju, is-segretarjat għandu jinforma lill-parteċipanti kollha bl-istatus tal-proposta għal linja komuni. Jekk mhux il-parteċipanti kollha jkunu aċċettaw il-linja komuni, imma l-ebda parteċipant ma jkun irrifjutaha, il-proposta għandha tibqa’ miftuħa għal perjodu ieħor ta’ tmint ijiem kalendarji. b) wara dan il-perjodu l-ieħor, parteċipant li ma rrifjutax b’mod espliċitu l-proposta għal linja komuni għandu jitiqes li aċċetta l-linja komuni. Madankollu , parteċipant, inkluż il-parteċipant li ħa l-inizjattiva, jista’ jaċċetta l-linja komuni taħt il-kondizzjoni li jkun hemm aċċettazzjoni espliċita min-naħa ta’ parteċipant wieħed jew aktar. c) jekk parteċipant ma jaċċettax element wieħed jew aktar ta’ linja komuni ikun qed jaċċetta b’mod impliċitu l-elementi l-oħra kollha tal-linja komuni. Huwa mifhum li aċċettazzjoni parzjali bħal din tista’ twassal lil parteċipanti oħra biex ibiddlu l-attitudni tagħhom lejn linja komuni proposta. Il-parteċipanti kollha huma liberi li joffru jew jallinjaw it-termini u l-kondizzjoniiet li mhumiex koperti minn linja komuni. d) linja komuni li ma ġietax aċċettata tista’ titqies mill-ġdid billi jintużaw il-proċeduri fl-Artikoli 55 u 56. F’dawn iċ-ċirkostanzi, il-parteċipanti mhumiex marbuta bid-deċiżjoni oriġinali tagħhom. 58. IN-NUQQAS TA’ FTEHIM DWAR IL-LINJI KOMUNI Jekk il-parteċipant li ħa l-inizjattiva u parteċipant li ppropona modifika jew alternattiva ma jistgħux jiftiehmu dwar linja komuni f’perjodu addizzjonali ta’ tmint ijiem kalendarji, dan il-perjodu jista’ jiġi estiż bil-kunsens reċiproku tagħhom. Is-segretarjat għandu jinforma lill-parteċipanti kollha bi kwalunkwe estensjoni bħal din. 59. ID-DATA EFFETTIVA TAL-LINJA KOMUNI Is-segretarjat għandu jinforma lill-parteċipanti kollha jew li l-linja komuni se tidħol fis-seħħ jew li ġiet irrifjutata; il-linja komuni se tidħol fis-seħħ tlett ijiem kalendarji wara din it-tħabbira. Is-segretarjat għandu jagħmel disponibbli fuq l-olis rekord aġġornat b’mod permanenti tal-linji komuni kollha li kien hemm ftehim dwarhom jew li għad m’hemmx deċiżjoni dwarhom. 60. IL-VALIDITÀ TAL-LINJI KOMUNI a) linja komuni, ladarba tkun miftiehma, għandha tkun valida għal perjodu ta’ sentejn mid-data effettiva tagħha, sakemm is-segretarjat jiġi informat li m’għadiex ta’ interess, u li ġiet aċċettata mill-parteċipanti kollha. Linja komuni għandha tibqa’ valida għal perjodu ieħor ta’ sentejn jekk parteċipant ifittex estensjoni f’14-il jum kalendarju mid-data oriġinali ta’ l-iskadenza. Jistgħu jiġu miftiehma estensjonijiet sussegwenti permezz ta’ l-istess proċedura. Linja komuni miftiehma skond l-Artikolu 33 b) 4) għandha tkun valida sakemm id-data tal-bank dinji għas-sena ta’ wara tkun disponibbli. b) is-segretarjat għandu jimmonitorja l-istatus tal-linji komuni u għandu jżomm lill-parteċipanti informati skond dan, permezz taż-żamma ta’ l-elenku “l-istatus tal-linji komuni validi” fuq l-olis. Skond dan, inter alia s-segretarjat għandu: - Iżid linji komuni ġodda fejn dawn ġew aċċettati mill-parteċipanti. - Jaġġorna d-data ta’ l-iskadenza meta parteċipant jitlob estensjoni. - Iħassar linji komuni li skadew. - Joħroġ, fuq bażi ta’ kull tliet xhur, lista ta’ linji komuni li mistennija jiskadu fit-tliet xhur ta’ wara. TAQSIMA 6: ID-DISPOŻIZZJONIJIET OPERATTIVI GĦALL-KOMUNIKAZZJONI TAR-RATI MINIMI TA’ L-IMGĦAX (IR-RRIK) 61. IL-KOMUNIKAZZJONI TAR-RATI MINIMI TA’ L-IMGĦAX a) ir-rrik għal muniti li jiġu ddeterminati skond id-dispożizzjonijiet ta’ l-Artikolu 20 għandhom jintbagħtu permezz ta’ komunikazzjoni istantanja mill-inqas darba fix-xahar lis-segretarjat biex tkun iċċirkolata lill-parteċipanti kollha. b) notifika bħal din għandha tasal is-segretarjat mhux iktar tard minn ħamest ijiem wara t-tmiem ta’ kull xahar li ġie kopert minn din l-informazzjoni. Is-segretarjat imbagħad għandu jinforma immedjatament lill-parteċipanti kollha bir-rati applikabbli u jagħmilhom disponibbli pubblikament. 62. ID-DATA EFFETTIVA GĦALL-APPLIKAZZJONI TAR-RATI TA’ L-IMGĦAX Kwalunkwe bidla fir-rrik għandha tidħol fis-seħħ fil-ħmistax-il jum wara t-tmiem ta’ kull xahar. 63. IL-BIDLIET IMMEDJATI FIR-RATI TA’ L-IMGĦAX Meta l-iżviluppi tas-suq jeħtieġu n-notifika ta’ emenda lil rrik matul xahar, ir-rata emendata għandha tiġi implimentata għaxart ijiem wara li n-notifika ta’ din l-emenda tkun ġiet riċevuta mis-segretarjat. TAQSIMA 7: IR-REVIŻJONIJIET 64. IR-REVIŻJONI REGOLARI TA’ L-ARRANĠAMENT a) il-parteċipanti għandhom jirrivedu b’mod regolari l-funzjonament ta’ l-arranġament. Fir-reviżjoni, il-parteċipanti għandhom jeżaminaw, inter alia , il-proċeduri ta’ notifika, l-implimentazzjoin u l-operazzjoni tas-sistema tad-ddr, ir-regoli u l-proċeduri ta’ l-għajnuna marbuta, il-kwistjonijiet ta’ allinjament, l-impenji minn qabel u l-possibbiltajiet ta’ parteċipazzjoni usa’ fl-arranġament. b) din ir-reviżjoni għandha tkun ibbażata fuq informazzjoni dwar l-esperjenza tal-parteċipanti u fuq is-suġġerimenti tagħhom biex jittejbu l-operazzjoni u l-effikaċja ta’ l-arranġament. Il-parteċipanti għandhom iqisu l-għanijiet ta’ l-arranġament u s-sitwazzjoni ekonomika u monetarja prevalenti. L-informazzjoni u s-suġġerimenti li l-parteċipanti jixtiequ jressqu għal din ir-reviżjoni għandhom jaslu s-segretarjat mhux aktar tard minn 45 jum kalendarju qabel id-data tar-reviżjoni. 65. IR-REVIŻJONI TAR-RATI MINIMI TA’ L-IMGĦAX a) il-parteċipanti għandhom jirrivedu perjodikament s-sistema għall-iffissar tar-rrik sabiex ikun żgurat li r-rati notifikati jirriflettu l-kondizzjonijiet korrenti tas-suq u jissodisfaw l-għanijiet li jsostnu l-istabbiliment tar-rati operattivi. Reviżjonijiet bħal dawn għandhom ikopru wkoll l-marġni li għandu jiġi miżjud meta dawn ir-rati jiġu applikati. b) parteċipant jista’ jressaq quddiem il-president tal-parteċipanti talba ssostanzjata għal reviżjoni straordinarja f’każ li dan il-parteċipant iqis li r-rrik għal munita waħda jew aktar m’għadiex tirrifletti l-kondizzjonijiet korrenti tas-suq. 66. IR-REVIŻJONI TAR-RATI MINIMI TAL-PRIMJUM U KWISTJONIJIET RELATATI Il-parteċipanti għandhom jimmonitorjaw u jirrivedu b’mod regolari l-aspetti kollha tar-regoli u tal-proċeduri tal-primjums. Dan għandu jinkludi: a) il-metodoloġija għall-mudell tal-valutazzjoni tar-riskju tal-pajjiż sabiex ikun rivedut il-validità tiegħu fid-dawl ta’ l-esperjenza; b) ir-rati minimi tal-primjum għar-riskju ta’ kreditu tal-pajjiż u għal dak sovran sabiex ikunu aġġustati matul iż-żmien ħalli jkun żgurat li jibqgħu miżura preċiża tar-riskju, billi jitqiesu t-tliet pfts: il-metodi tad-dħul u l-ħruġ tal-flus u ta’ l-akkumulazzjonijiet ta’ l-imgħax u, fejn ikun xieraq, l-indikaturi tas-suq privat; c) id-differenzazzjonijiet fl-mprs li jqisu l-kwalità differenti tal-prodotti tal-kreditu ta’ l-esportazzjoni u l-perċentwali tal-kopertura provduta; u d) il-korp ta’ l-esperjenza relatat ma’ l-użu tal-mitigazzjoni u/jew ta’ l-esklużjoni tar-riskju kif ġie stabbilit fl-Artikolu 28 u l-validità kontinwa u kemm jibqgħu xierqa l-fatturi tal-mitigazzjoni/ta’ l-esklużjoni tar-riskju speċifiċi permissibbli. Biex tkun mgħejjuna r-reviżjoni, is-segretarjat għandu jipprovdi r-rapporti tan-notifiki kollha. L-ANNESS I: IL-FTEHIM SETTORJALI DWAR IL-KREDITI TA’ L-ESPORTAZZJONIGĦALL-BASTIMENTI KAPITOLU I: L-AMBITU TAL-FTEHIM SETTORJALI 1. IL-PARTEĊIPAZZJONI IL-PARTEċIPANTI GħALL-FTEHIM SETTORJALI HUMA: L-AWSTRALJA, IL-KOMUNITÀ EWROPEA, IL-ġAPPUN, IL-KOREA U N-NORVEġJA. 2. L-AMBITU TA’ L-APPLIKAZZJONI DAN IL-FTEHIM SETTORJALI, LI JIKKOMPLEMENTA L-ARRANġAMENT, JISTABBILIXXI L-LINJI TA’ GWIDA SPEċIFIċI GħAL KREDITI TA’ L-ESPORTAZZJONI UFFIċJALMENT APPOġġJATI li jirrelataw mal-kuntratti ta’ l-esportazzjoni ta’: a) kwalunkwe bastiment ġdid ta’ fuq il-baħar ta’ 100 gt u aktar li jintuża għat-trasport ta’ oġġetti jew ta’ persuni, jew għat-twettiq ta’ servizz speċjalizzat (pereżempju, bastimenti tas-sajd, bastimenti għall-manifattura tal-ħut, bastimenti li jkissru s-silġ u bħala dreġers, li jippreżentaw b’mod permanenti permezz tal-mezzi ta’ propulsjoni u direzzjoni (ir-rota tat-tmun) tagħhom il-karatteristiċi kollha ta’ navigazzjoni awtonoma fil-baħar miftuħ), laneċ ta’ l-irmonk ta’ 365 kw u aktar u strutturi ta’ bastimenti li mhumiex lesti li jżommu f’wiċċ l-ilma u li huma mobbli. Il-ftehim settorjali ma jkoprix il-bastimenti militari. Il-baċiri li jżommu f’wiċċ l-ilma u l-unitajiet mobbli lil hinn mix-xtut ( mobile offshore units ) mhumiex koperti mill-ftehim settorjali, imma jekk jinqalgħu il-problemi b’rabta mal-krediti ta’ l-esportazzjoni għal strutturi bħal dawn, il-parteċipanti għall-ftehim settorjali (li minn hawn ’il quddiem se jissejħu il-“parteċipanti”), wara li jitqiesu t-talbiet issostanzjanzati minn kwalunkwe parteċipant, jistgħu jiddeċiedu li għandhom ikunu koperti. b) kwalunkwe konverżjoni ta’ vapur. Il-konverżjoni ta’ vapur tfisser kwalunkwe konverżjoni ta’ bastimenti ta’ fuq il-baħar ta’ aktar minn 1 000 gt sakemm l-operazzjonijiet ta’ konverżjoni jinkludu bidliet radikali fil-pjan tat-tagħbija, fil-buq jew fis-sistema ta’ propulsjoni. c) 1) għalkemm il-bastimenti tat-tip ħoverkraft mhumiex inklużi fil-ftehim settorjali, il-parteċipanti jitħallew jagħtu krediti ta’ l-esportazzjoni għall-bastimenti tal-ħoverkraft b’kondizzjonijiet ekwivalenti għal dawk li jipprevalu fil-ftehim settorjali. Jimpenjaw irwieħhom sabiex japplikaw din il-possibbiltà b’mod moderat u biex ma jagħtux kondizzjonijiet ta’ kreditu bħal dawn lil bastimenti tal-ħoverkraft f’każi fejn ġie stabbiliti li m’hi offruta l-ebda kompetizzjoni skond il-kondizzjonijiet tal-ftehim settorjali. 2) fil-ftehim settorjali, it-terminu “ħoverkraft” huwa ddefinit kif ġej: vettura amfibja ta’ mill-inqas 100 tunnellata maħsuba biex tkun appoġġjata għalkollox mill-ajra li tinħareġ mill-vettura fejn tifforma spazju li jinżamm fi struttura flessibbli madwar il-periferija tal-vettura u s-superfiċje ta’ l-art jew ta’ l-ilma taħt il-vettura, u li tista’ tiġi imbuttata u kkontrollata minn skrejjen ta’ l-arja jew minn arja li tgħaddi minn kanali minn fannijiet jew minn strumenti simili. 3) huwa mifhum li l-għotja ta’ krediti ta’ l-esportazzjoni b’kondizzjonijiet ekwivalenti għal dawk li jipprevalu f’dan il-ftehim settorjali għandha tkun limitata għal dawk il-bastimenti tal-ħoverkraft li jintużaw tul rotot marittimi u tul rotot li mhumiex fuq l-art, ħlief biex jintlaħqu l-faċilitajiet tat-terminals li jinsabu f’distanza massima ta’ kilometru mill-ilma. KAPITOLU II: ID-DISPOŻIZZJONIJIET GĦALL-KREDITI TA’ L-ESPORTAZZJONI U GĦALL-GĦAJNUNA MARBUTA 3. IT-TERMINU MASSIMU TA’ HLAS LURA It-terminu massimu ta’ ħlas lura, irrispettivament mill-klassifikazzjoni tal-pajjiż, huwa ta’ 12-il sena wara l-konsenja. 4. ĦLAS BI FLUS KONTANTI IL-PARTEċIPANTI GħANDHOM JEħTIEġU ħLAS MINIMU BI FLUS KONTANTI TA’ 20 FIL-MIJA TAL-PREZZ TAL-KUNTRATT MAL-KONSENJA. 5. IL-ĦLAS LURA TAL-KAPITAL IS-SOMMA KAPITALI TA’ KREDITU TA’ L-ESPORTAZZJONI GħANDHA TITħALLAS LURA F’RATI INDAQS NORMALMENT F’INTERVALLI REGOLARI TA’ SITT XHUR U MASSIMU TA’ 12-IL XAHAR. 6. IL-PRIMJUM MINIMU ID-DISPOżIZZJONIJIET TA’ L-ARRANġAMENT F’RELAZZJONI MAL-LIVELLI TA’ REFERENZA MINIMI TAL-PRIMJUM M’GħANDHOMX IKUNU APPLIKATI SAKEMM DISPOżIZZJONIJIET BħAL DAWN MA ġEWX RIVEDUTI AKTAR MILL-PARTEċIPANTI GħAL DAN IL-FTEHIM SETTORJALI. 7. L-GĦAJNUNA KWALUNKWE PARTEċIPANT LI JIXTIEQ JIPPROVDI L-GħAJNUNA, MINBARRA D-DISPOżIZZJONIJIET TA’ L-ARRANġAMENT, IRID JIKKONFERMA LI L-VAPUR MA JIġIX OPERAT TAħT REġISTRU MIFTUħ MATUL IT-TERMINU TA’ ħLAS LURA U LI NKISBET L-ASSIGURAZZJONI XIERQA LI S-SID AħħARI JOQGħOD FIL-PAJJIż RIċEVENTI, MHUX SUSSIDJARJU MHUX OPERATTIV TA’ INTERESS BARRANI U IMPENJA RUħU LI MA JBIGħX IL-VAPUR MINGħAJR L-APPROVAZZJONI TAL-GVERN TIEGħU. KAPITOLU III: IL-PROĊEDURI 8. IN-NOTIFIKA Għall-fini tat-trasparenza, kull parteċipant, minbarra d-dispożizzjonijiet ta’ l-arranġament u s-sistema tar-rappurtaġġ tal-kredituri ta’ l-ibrd/unjoni ta’ berne/oecd, għandu jipprovdi informazzjoni annwali dwar is-sistema tiegħu għall-provvista ta’ appoġġ uffiċjali u dwar il-mezzi ta’ implimentazzjoni ta’ dan il-ftehim settorjali, inklużi l-iskemi li huma fis-seħħ. 9. IR-REVIŻJONI a) il-ftehim settorjali għandu jiġi rivedut kull sena jew fuq it-talba ta’ kwalunkwe parteċipant fi ħdan il-kuntest tal-grupp ta’ ħidma dwar it-tarzna ta’ l-oecd, u għandu jsir rapport lill-parteċipant għall-arranġament. b) biex ikunu ffaċilitati l-koerenza u l-konsistenza bejn l-arranġament u l-ftehim settorjali u billi titqies in-natura ta’ l-industrija tat-tarzna, il-parteċipanti għal dan il-ftehim settorjali u għall-arranġament se jikkonsultaw u jikkoordinaw kif inhu xieraq. c) fuq deċiżjoni min-naħa tal-parteċipanti għall-arranġament biex jinbidel l-arranġament, il-parteċipanti għal dan il-ftehim settorjali (il-parteċipanti) se jeżaminaw deċiżjoni bħal din u jqisu r-rilevanza tagħha għal dan il-ftehim settorjali. Sakemm issir konsiderazzjoni bħal din, l-emendi għall-arranġament mhux se japplikaw għal dan il-ftehim settorjali. F’każ li l-parteċipanti jistgħu jaċċettaw l-emendi għall-arranġament għandhom jirrapportaw dan bil-miktub lill-parteċipanti għall-arranġament. F’każ li l-parteċipanti ma jistgħux jaċċettaw l-emendi għall-arranġament safejn l-applikazzjoni tagħhom għat-tarzna hija kkonċernata, għandhom jinformaw lill-parteċipanti għall-arranġamenti bl-oġġezzjonijiet tagħhom u għandhom jidħlu f’konsultazzjonijiet magħhom sabiex tinstab soluzzjoni għall-kwistjonijiet. F’każ li ma jista’ jintlaħaq l-ebda ftehim bejn iż-żewġ gruppi, il-fehmiet tal-parteċipanti fir-rigward ta’ l-applikazzjoni ta’ l-emendi għat-tarzna għandha tipprevali. d) mad-dħul fis-seħħ tal-“ftehim dwar il-kondizzjonijiet normali tal-kompetizzjoni fl-industrija tal-kostruzzjoni u tat-tiswija ta' bastimenti tal-merkanzija” dan il-ftehim settorjali għandu jieqaf japplika għal dawk il-parteċipanti li huma legalment meħtieġa li japplikaw il-ftehim dwar il-krediti ta’ l-esportazzjoni għall-bastimenti ta’ l-1994 [c/wp6(94)6]. Parteċipanti bħal dawn għandhom jaħdmu għal reviżjoni immedjata sabiex il-ftehim ta’ l-1994 jinġieb skond dan il-ftehim settorjali. ŻJIEDA: L-IMPENJI GĦAX-XOGĦOL FUTUR Minbarra x-xogħol futur ta’ l-arranġament, il-parteċipanti għal dan il-ftehim settorjali jaqblu: a) li jiżviluppaw lista illustrattiva tat-tipi ta’ bastimenti li ġeneralment jitqiesu bħala li huma vijabbli b’mod mhux kummerċjali, fejn jitqiesu d-dixxiplini dwar l-għajnuna marbuta li ġew stabbiliti fl-arranġament. b) li jirrivedu d-dispożizzjonijiet ta’ l-arranġament f’relazzjoni mal-livelli minimi ta’ re